Bukan hanya sihir, banyak isu lain – Zara Zya
Oleh FARHANA AB RAHMAN

11 Mac 2021, 6:11 pm
PETALING JAYA – Pelakon Zara Zya menjelaskan setiap perniagaan pasti ada pasang surutnya dan  memilih untuk tidak menyalahkan ilmu hitam sepenuhnya meskipun restoran yang diusahakannya terjejas.
Zara berkata, banyak faktor yang membuatkan dia menutup sementara waktu perniagaannya, namun dia tidak pernah patah semangat untuk meneruskan bisnes.
“Banyak faktor yang menyumbang kepada keputusan saya untuk menutup kedai sementara waktu. Bukan kerana sihir semata-mata, sebaliknya keadaan semasa negara yang berdepan pandemik turut memainkan peranan.
“Restoran Zara Zya Cooks berdekatan dewan untuk majlis dan acara, namun terpaksa ditutup bagi mencegah virus Covid-19. Secara tidak langsung memberi kesan kepada restoran saya juga.
“Saya tidak pernah membuat keputusan menutup terus restoran, sebaliknya menggunakan perkataan ‘sementara waktu’ kerana peminat dan orang ramai sering bertanya terutama dalam media sosial,” kata Zara.
Restoran yang terletak di Shah Alam, Selangor mula diusahakannya sejak tahun lalu tetapi terpaksa ditutup buat sementara waktu bagi mencari lokasi baharu yang lebih strategik.

Sebelum ini, pelakon drama Seadanya Aku itu pernah membuka kedai makan di medan selera sebuah pusat beli belah di ibu kota, kemudiannya di Mutiara Damansara, Petaling Jaya, Selangor.
Terdahulu, Zara menerusi program Melodi dua minggu lalu mendedahkan restoran yang diusahakan bersama teman lelakinya terpaksa ditutup gara-gara terdapat unsur mistik seperti sihir.
Selain perniagaan, Zara turut berkongsi rezeki menerusi dana Zara Prihatin sejak tahun lalu.
“Pada Isnin depan, saya dan pasukan Zara Prihatin akan turun padang bagi membantu dua individu yang telah dipilih kerana keadaan mereka.
“Saya tidak mahu menghentikan dana ini kerana ramai yang memerlukan bantuan lebih-lebih dalam keadaan sukar sekarang.
“Ada yang kehilangan kerja. Ada juga yang berdepan masalah kesihatan ketika berdepan pandemik. Saya memilih untuk meniaga kek pisang bagi disalurkan kepada tabung dana Zara Prihatin,” kata Zara.
Berkongsi mengenai perkembangan kerjaya, Zara baru saja selesai penggambaran sitkom Kg. Peel yang turut menampilkan Roy Azman, Atu Zero dan ramai lagi. – K! ONLINE


Terus berspekulasi, ibu dakwa tidak tahu Hannah sudah kahwin
Oleh NUR EMIRA SAIZALI

11 Mac 2021, 6:32 pm
PETALING JAYA – Belum bertemu noktah, ketegangan isu perkahwinan pelakon Hannah Delisha semakin rumit apabila ibunya, Noor Ashikin kembali menghangatkan keadaan dengan memberi bayangan dia tidak mengetahui anaknya sudah berkahwin baru-baru ini.
Spekulasi tersebut timbul selepas Noor Ashikin sekali lagi mencetuskan tanda tanya dalam kalangan netizen dengan berkongsi bait-bait puisinya Hikayat AntaH Berantah: Sinopsis dalam Instagramnya hari ini.
Malah, dia juga turut mencetuskan tanda tanya dengan dakwaan dia tidak merestui hubungan anaknya kerana telah berlaku satu kejadian sebelum perkahwinan tersebut berlangsung.
“Kenapa beliau tidak merestui perhubungan mereka sebelum bernikah? Adakah kerana ada kisah yang membelenggu terjadi semasa si anak dan pasanganya sebelum bernikah?
“Adakah si ibu dan keluarga terdekatnya tahu si anak dan pasangannya itu telah berkahwin dan bila sebenarnya mereka berkahwin?” tulisnya dalam entri tersebut.
Lebih hangat, bait-bait puisi Noor Ashikin juga seakan-akan memberitahu keperibadian suami anaknya bukanlah seperti yang disangka ramai.

Sehingga kini, dia juga masih menggunakan tanda pagar #ibutidakrestu dalam setiap hantaran Instagramnya.
Terdahulu, ibu kepada pelakon drama Cinta Sekali Lagi itu mencetuskan kontroversi selepas didakwa tidak merestui penikahan anaknya dengan Imam Shah yang juga seorang pelakon dari Singapura.
Tidak lama kemudian, nama Hannah terus menjadi bualan ramai selepas dia dikatakan telah mendirikan rumah tangga sejak setahun lalu.
Hannah dalam InstaStorynya semalam turut memohon maaf selepas kisah peribadinya tular dalam media sosial.
Pada 18 Februari lalun Hannah dan Imam membuat kejutan dengan memuat naik foto perkahwinan mereka dalam Instagram masing-masing. – K! ONLINE


Kantoi proses air ketum di dapur rumah
Oleh NOR AINNA HAMZAH

11 Mac 2021, 5:50 pm
JEMPOL – Tiga lelaki termasuk seorang remaja berjaya ditangkap polis ketika sedang memproses air ketum di dapur sebuah rumah di Taman Kasih Putera, Bahau, di sini semalam.
Ketiga-tiga lelaki berusia lingkungan 19 hingga 34 tahun itu digempur polis dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Jempol dalam satu operasi bermula pukul 11 pagi hingga pukul 1 tengah hari.
Menurut Ketua Polis Daerah Jempol, Superintendan Hoo Chang Hook, menerusi operasi berkenaan, polis merampas 225 bungkus plastik lutsinar cecair air ketum yang dianggarkan nilai isipadunya sebanyak 225 liter dan lapan bungkus plastik berisi daun ketum dengan anggaran berat 45 kilogram.
“Selain itu, kita turut merampas 144 botol ubat batuk, empat tong plastik warna oren , dua tong plastik warna merah , dua tong gas , dua dapur masak , dua periuk belanga, satu alat timbang dan tiga alat penapis besar,” katanya dalam satu kenyataan hari ini.
Chang Hook memberitahu, dalam serbuan sama turut ditemui satu peket plastik berisi bahan disyaki dadah jenis Syabu dan peralatan menghisap dadah.
“Hasil ujian saringan air kencing yang dijalankan mendapati salah seorang daripada suspek berusia 27 tahun positif dadah jenis Methamphetamine dan dua daripadanya negatif.

“Semakan juga mendapati salah seorang suspek mempunyai rekod lampau berkaitan dadah dan kesemua suspek yang berasal dari Felda Lui Selatan direman selama empat hari,” ujarnya.
Katanya, kes disiasat di bawah Seksyen 30(3) Akta Racun 1952 dan 12(2) ADB 1952. -K!ONLINE


‘Pre-wedding’ sendirian, tunang lari ikut kekasih lama
Oleh MOHD RIDZAUDDIN ROSLAN

11 Mac 2021, 6:17 pm
PETALING JAYA- Hasrat seorang bakal pengantin merakamkan gambar ‘pre-wedding’ bersama bakal suaminya tidak kesampaian apabila lelaki itu didakwa melarikan diri bersama bekas kekasihnya.
Lebih menyedihkan, bakal pengantin itu yang dikenali sebagai Jannah tetap meneruskan sesi fotografi berkenaan secara bersendirian walaupun majlis perkahwinan bakal diadakan dalam masa terdekat.
Kisah itu yang tular di laman media sosial dikongsi oleh seorang jurugambar dikenali sebagai Bro Sayap atau Faris di laman sosial Facebook miliknya semalam.
Wanita itu terpaksa merakam gambar “pre wedding” seorang diri.
Menerusi perkongsian itu, Faris menceritakan dugaan bakal pengantin wanita itu apabila kehadiran kekasih lama tunangnya di saat mereka bakal mendirikan rumah tangga.
“Kita hanya mampu merancang, tetapi Tuhan yang menentukan, soal jodoh itu rahsia. Semoga anda kuat menempuh dugaan.
“Nak dijadikan pengajaran buat semua, tolong hargai pasangan anda. Dah dekat majlisnya, namun ditinggalkan kerana kehadiran kekasih lama,” tulisnya.

Baju yang sepatutnya dipakai tunang Jannah pada sesi fotografi tersebut
Sementara itu, rata-rata netizen mengecam tindakan lelaki berkenaan yang lari bersama bekas kekasihnya selain bersimpati dengan nasib gadis berkenaan. -K! ONLINE


Jenazah Nik Khatijah selamat disemadikan
Oleh MOHD AZLI ADLAN

11 Mac 2021, 6:02 pm
BESUT – Jenazah Nik Khatijah Nik Mud, 32, yang ditemui mati dipercayai dibunuh di sebuah rumah di Taman Bangi, Jalan Reko, Kajang, Selangor pada Isnin lalu selamat disemadikan di Tanah Perkuburan Islam Batu Tumbuh di sini malam tadi.
Upacara pengebumian Pengurus Jabatan Advokasi Pertubuhan Ikram Malaysia (Ikram) itu berjalan lancar dan selesai sepenuhnya pada pukul 10.30 malam.
Terdahulu, jenazah Allahyarham Nik Khatijah yang dibawa pulang dari Kajang selamat tiba di tanah perkuburan itu sekitar pukul 9.30 malam.
Mangsa ditemui mati dengan kesan jerutan di leher di sebuah rumah di Taman Bangi, Jalan Reko, Kajang.
Solat jenazah dilaksanakan buat kali ketiga sebelum upacara pengebumian yang dihadiri ahli keluarga, sanak keluarga dan penduduk kampung.
Sebelum itu, solat jenazah telah dilakukan di hospital dan Masjid Jamek Kajang, Selangor.
Kosmo! Selasa lalu melaporkan Nik Khatijah yang berkhidmat di Ibu Pejabat Ikram sejak tahun 2014 ditemui mati di sebuah rumah di Taman Bangi, Jalan Reko, Kajang dengan kesan jerutan di leher.

Seorang lelaki berusia 57 tahun yang merupakan kenalan mangsa telah ditahan bagi membantu siasatan. – K!ONLINE


Ini bukan Facebook saya – Intan Najuwa
11 Mac 2021, 6:23 pm
PETALING JAYA – Pelakon Intan Najuwa memaklumkan bahawa dia tidak mempunyai akaun Facebook rasmi seperti yang wujud dalam platform berkenaan.
Menerusi InstaStorynya, Intan memuat naik tangkap layar sebuah akaun Facebook yang menggunakan nama dan fotonya sebagai gambar profil.
Akaun berkenaan memiliki seramai lebih 660,000 pengikut dan cukup aktif berkongsi gambar-gambar terkini pelakon itu yang diambil daripada Instagramnya.
Meskipun akaun tersebut bukan miliknya, namun setiap perkongsian yang dimuat naik tetap menerima jumlah tanda suka dan komen yang tinggi daripada pengguna.
Enggan menimbulkan salah faham dalam kalangan peminat, pelakon drama Setelah Ku Dimiliki itu memberi amaran kepada pengikutnya bahawa dia sebenarnya tidak mempunyai akaun Facebook.
“Hai semua. Saya cuma nak beritahu, ini bukan Facebook saya okey.

“Segala perkongsian terkini atau apa-apa yang dimuat naik dalam akaun ini, tidak ada kena-mengena atau saya tidak tahu-menahu langsung. Terima kasih,” tulisnya ringkas.
Selain perkongsian gambar Intan, akaun tersebut turut memuat naik foto atau video tentang sesuatu isu yang tular berlaku di negara ini.
Antaranya, video penunggang motosikal melakukan aksi lagak ngeri di atas lebuh raya, sebuah kereta Perodua Myvi yang terbabas masuk ke kawasan padi serta momen-momen ketika banjir buruk melanda beberapa buah negeri pada awal Januari lalu.
Akaun berkenaan dicipta pada 8 Januari 2018 dan gambar pertama yang dimuat naik adalah sehari selepas itu iaitu pada 9 Januari dengan memaparkan swafoto Intan di dalam sebuah kereta. – K! ONLINE


Japas diaktifkan semula tangani ajaran sesat
Oleh SUBKHI SUDARJI

11 Mac 2021, 6:37 pm
PUTRAJAYA – Jawatankuasa Pemandu Menangani Ajaran Sesat Peringkat Kebangsaan (Japas) diaktifkan semula bagi menangani isu ancaman akidah dan ajaran sesat di seluruh negara.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri berkata, jawatankuasa itu akan dipengerusikan Ketua Pengarah Jabatan Kemajuan Islam (Jakim), Datuk Abdul Aziz Jusoh.
“Bagi memastikan segala tindakan dan gerak kerja menangani isu ancaman akidah dan ajaran sesat dapat berjalan dengan teratur serta berstrategi, saya telah mengarahkan Jakim supaya mengaktifkan kembali Japas.
“Ketua Pengarah Jakim akan mempengerusikan jawatankuasa ini yang turut dianggotai oleh Jabatan Agama Islam Negeri serta agensi penguatkuasaan berkaitan sama ada peringkat negeri atau persekutuan,” katanya dalam satu kenyataan di laman sosial Facebook hari ini.
Beliau berkata, jawatankuasa itu akan bermesyuarat secara berkala untuk merangka tindakan bersepadu bagi menangani isu-isu ancaman akidah secara efektif dan komprehensif.
Sebelum ini, Zulkifli berkata Jakim sentiasa bermuzakarah dengan pihak berkuasa agama negeri sebelum memfatwakan sesebuah ajaran itu sebagai sesat atau sebaliknya.

Beliau berkata langkah itu penting bagi memastikan tindakan yang akan diambil adalah tepat dan tidak dianggap gopoh atau kekurangan maklumat. -K!ONLINE


RM29 juta naik taraf sistem pengairan padi Parit
Oleh SHAMSUL KAMAL AMARUDIN

11 Mac 2021, 4:59 pm
PARIT – Kerajaan memperuntukkan RM29 juta bagi menaik taraf sistem pengairan sawah padi di kawasan Parit dalam daerah Perak Tengah dan sebahagian Kuala Kangsar yang bakal memberi manfaat kepada lebih 4,000 pesawah.
Timbalan Menteri Pertanian dan Industri Makanan, Datuk Seri Ahmad Hamzah, berkata ia melibatkan enam tali air iaitu Rumah Pam Bota Kiri, Pendiat, Parit, Senin dan Lambor Kiri di Parit serta Rumah Pam Sayong di Kuala Kangsar.
“Peruntukan ini adalah Rolling Plan 1 dalam Rancangan Malaysia Kedua Belas (RMK-12) dan buat permulaan kerja menaik taraf itu akan dilakukan di Rumah Pam Bota Kiri dan Pendiat terlebih dahulu.
“Sekarang dalam peringkat dokumentasi dan dijangka tender boleh dikeluarkan pada Julai ini,” katanya pada sidang media selepas melakukan lawatan kerja di kawasan projek penanaman padi Parlimen Parit di Pondok Ladang Bendang Parit di sini hari ini.
Turut hadir, Ahli Parlimen Parit, Datuk Mohd. Nizar Zakaria; Ahli Dewan Undangan Negeri (Adun) Bota, Khairul Shahril Mohamed dan Adun Belanja, Khairudin Abu Hanipah.
Menurut Ahmad, apabila projek menaik taraf itu siap nanti, ia akan meningkatkan keberkesanan pengurusan air ke kawasan sawah secara tidak langsung dapat meningkatkan hasil padi seterusnya meningkatkan pendapatan petani.

Pada masa sama, katanya, kerja-kerja menaik taraf tali air daripada tanah kepada konkrit sepanjang 11 kilometer (km) dan pembinaan jalan ladang sepanjang 10 km bernilai RM8.2 juta di kawasan Ladang Bendang Parit yang sedang dilaksanakan sekarang, dijangka siap kira-kira tiga bulan lagi.
Dalam lawatan itu, Ahmad juga meluluskan peruntukan segera RM100,000 untuk penyelenggaraan tali air dan jalan ladang di kawasan tersebut.
Jelasnya lagi, kawasan sawah padi di Parit yang juga dikenali Sawah Padi Kubang Aji seluas 3,165 hektar mempunyai potensi berdaya maju dalam mengeluarkan hasil padi yang banyak.
Katanya, ini kerana walaupun kawasan itu berada di luar jelapang padi, ia mampu menghasilkan purata 4.3 metrik tan padi sehektar atau penanaman dua musim setahun berbanding purata pengeluaran hasil padi seluruh Perak sebanyak 3.1 metrik tan sehektar.
“Cuma kawasan ini sering menghadapi masalah pengairan terutama ketika musim kemarau,” katanya sambil berharap projek menaik taraf rumah pam dslam RMK-12 mampu menangani masalah itu pada masa hadapan.-K!ONLINE


Temu duga graduan UA Sabah, Sarawak April ini
Oleh SITI A'ISYAH SUKAIMI

11 Mac 2021, 4:25 pm
PUTRAJAYA – Urusan temu duga bagi graduan lepasan universiti awam (UA) kelahiran negeri Sabah dan Sarawak untuk pengambilan 2020 akan diadakan selewat-lewatnya pada minggu ketiga bulan April ini.
Menurut kenyataan akhbar oleh Suruhanjaya Perkhidmatan Pendidikan (SPP), hanya graduan yang telah mendapat kelulusan Senat Universiti atau bergraduasi sebelum atau pada 18 Ogos 2020 sahaja akan dipanggil untuk urusan temu duga itu.
“Bagi semua graduan yang bergraduasi selepas tarikh tersebut akan dipertimbangkan untuk pengambilan tahun 2021.
“Kaedah temu duga akan dimaklumkan dalam masa terdekat,” katanya di sini hari ini.
Sehubungan itu, calon yang terlibat disarankan agar bersedia dan sentiasa melayari laman sesawang dan platform media sosial rasmi SPP bagi mendapatkan maklumat terkini berkaitan urusan temu duga tersebut. -K!ONLINE


Dibakar rakan angkara curi telefon bimbit
Oleh DIYANATUL ATIQAH ZAKARYA

11 Mac 2021, 5:37 pm
ALOR GAJAH – Seorang pemuda melecur pada bahagian leher, belakang badan dan tangan selepas dibakar rakannya yang menuduh mangsa mencuri telefon bimbit milik teman wanita suspek, di sebuah rumah di Taman Lendu Bakti, di sini semalam.
Akibat kejadian itu, mangsa yang berusia 23 tahun kini menerima rawatan lanjut di Hospital Melaka.
Ketua Polis Daerah Alor Gajah, Superintendan Arshad Abu berkata, sebelum kejadian, mangsa telah dipanggil ke rumah berkenaan oleh seorang lagi rakan dikenali sebagai ‘Aki’ bagi menjelaskan hutang.
Katanya, mangsa bersama-sama Aki dan suspek kemudiannya melepak bersama dan mengaku mereka berborak sambil menghisap dadah jenis Syabu.
“Ketika berbual, telah timbul perselisihan faham antara mangsa dengan suspek yang berusia 29 tahun yang menuduhnya mencuri telefon bimbit milik kekasihnya.
“Suspek tiba-tiba bertindak mengambil minyak petrol dari tangki mesin gergaji rantai di rumah tersebut dan mencurahkan ke arah mangsa sebelum menyalakan pemetik api lalu membaling ke badan rakannya itu,” katanya ketika dihubungi di sini hari ini.

Selepas kejadian itu, Arshad memberitahu, mangsa mendakwa suspek telah mengurungnya di dalam bilik utama rumah sebelum kebakaran itu dapat dipadamkan.
“Selepas membakarnya, suspek telah mengurung mangsa di dalam sebuah bilik utama rumah tersebut.
“Mangsa kemudian masuk ke dalam bilik air untuk memadamkan api di baju dan mendapati beberapa anggota badannya serta kedua-dua tangan melecur,” katanya.
Tambahnya, suspek yang dikenali sebagai Mohamad Nasir Daud itu kemudian bertindak melarikan diri dan usaha mengesan lelaki itu sedang dijalankan.
Pemeriksaan di lokasi, polis turut merampas gergaji rantai jenama STIHL MS180, sebuah beg sandang, telefon bimbit, sebatang cota kayu dan wang tunai sebanyak RM50.
Katanya, kes disiasat mengikut Seksyen 326 Kanun Keseksaan kerana mendatangkan kecederaan parah. -K! ONLINE


300 hektar kawasan hutan Pahang terbakar
Oleh KOSMO!

11 Mac 2021, 5:23 pm
Oleh KHAIRULMIZAN YAHYA
KUANTAN – Lebih 300 hektar kawasan hutan tanah gambut tiga daerah di negeri ini iaitu Kuantan, Pekan dan Rompin mengalami kebakaran sekaligus menyumbang kepada bacaan Indeks Pencemaran Udara (IPU) tidak sihat terutamanya bahagian selatan negeri ini.
Pengarah Jabatan Bomba dan Penyelamat (JBPM) negeri, Wan Mohammad Zaidi Wan Isa berkata, kawasan tanah gambut berkenaan dikesan mula mengalami kebakaran awal bulan ini sebelum operasi kebakaran giat dilakukan.
“Pemantauan daripada udara mendapati banyak kawasan ‘hotspot’ (kawasan panas) mengalami kebakaran dan kawasan yang paling besar terjejas adalah di Muadzam Shah, Rompin membabitkan 300 hektar hutan simpan.
“Anggota kami sedang bertungkus lumus memadamkan kebakaran itu bagi mengelakkan api merebak berikutan kawasan kebakaran itu berhampiran dengan ladang sawit,” katanya dalam sidang akhbar di sini, hari ini.
Menurutnya, seramai 200 anggota bomba terlibat dalam operasi memadamkan kebakaran hutan di kawasan terbabit yang dilakukan secara berterusan termasuklah menggunakan pesawat untuk pemadaman udara dan menghantar pasukan khas.

“Selain itu kita juga membuat ‘fire break’ dengan membabitkan operasi bersama Pejabat Hutan Negeri bagi mencegah kebakaran dari terus merebak selain turut mendapat bantuan daripada pihak ladang dalam operasi pemadaman.
“Pemantauan berterusan akan dilakukan bagi membendung daripada berlaku kebakaran baru atau berulang terutamanya berhampiran kawasan yang mempunyai penduduk atau ladang,” katanya. -K! ONLINE


Menyelam setiap minggu cari isteri hilang
Oleh KOSMO!

11 Mac 2021, 5:30 pm
TOKYO- Seorang lelaki yang kehilangan isterinya dalam bencana tsunami sedekad lalu menyelam setiap minggu demi mencari wanita tersebut.
Yasuo Takamatsu, 64 kehilangan isterinya, Yuko apabila gempa bumi terburuk dalam sejarah Jepun sekuat 9.0 skala Richter membadai Jepun pada 11 Mac 2011.
Ombak setinggi lebih 15 meter membadai pelabuhan Onagawa di wilayah Miyagi menyebabkan seramai 827 orang terbunuh.
Pada 2013, Takamatsu belajar dan mendapatkan lesen menyelam supaya dia boleh mencari isterinya.
Semenjak daripada itu, dia akan menyelam setiap minggu di Lautan Pasifik bagi mencari cinta hatinya itu.
“Saya menyelam kerana saya percaya dia ada berdekatan,” kata Takamatsu seperti dipetik BBC.

Tambah Takamatsu, dia rasa lebih tertekan jika tidak berbuat apa-apa tentang kehilangan isterinya.
Jelasnya lagi, selagi dia masih bernyawa, Takamatsu akan terus menyelam untuk mencari wanita itu. -AGENSI


Tunggu pengumuman rasmi Arab Saudi berkaitan kuota tambahan haji
Oleh MUHAMAD TARMIZE MOHD NOR

11 Mac 2021, 4:18 pm
IPOH – Kerajaan masih menunggu pengumuman rasmi daripada kerajaan Arab Saudi berhubung jumlah sebenar kuota jemaah haji yang dijangka diketahui Ramadan ini.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, tambahan 10,000 kuota daripada kerajaan Arab Saudi yang diumumkan kelmarin menjadikan jumlah jemaah haji dari Malaysia kira-kira 40,000 orang.
“Kita jangkakan dapat keputusan rasmi mengenai kuota tambahan untuk jemaah Malaysia melaksanakan ibadah haji dari kerajaan Arab Saudi pada Ramadan ini.
“Ini kerana apabila memasuki Syawal, ia sudah dikira masuk dalam musim haji, jadi sudah tidak sesuai untuk memberikan keputusan pada ketika itu. Bagaimanapun kita tunggulah mereka (kerajaan Arab Saudi),” katanya.
Beliau berkata demikian pada sidang akhbar selepas majlis penyerahan sumbangan komputer riba kepada pelajar asnaf Universiti Teknologi Malaysia (UTM) di Bangunan Tabung Haji di sini hari ini.
Tambah Zulkifli, kerajaan Arab Saudi mengambil perkiraan pelbagai aspek terutamanya dari segi kesihatan, keamanan dan keselamatan para jemaah bagi menunaikan ibadah haji.

“Tabung Haji akan ambil cara positif dengan membuat persediaan mengikut kadar kemampuannya jika diizin dan dibenarkan menunaikan haji nanti,” katanya.
Beliau turut bersyukur dan mengucapkan terima kasih kepada kerajaan Arab Saudi yang bermurah hati memberi kelebihan kepada jemaah Malaysia.
“Kalau ikut bilangan jemaah biasa kira-kira 31,000 dan ditambah dengan 10,000 kuota tambahan, bermakna lebih 40,000 jemaah. Bagaimanapun kita doa dulu sebab secara rasmi pertambahan kuota haji belum sampai lagi pada kami,” katanya.
Sementara itu pada majlis tersebut, seramai 218 pelajar asnaf UTM dari tiga negeri iaitu Johor, Perak dan Pahang menerima bantuan komputer riba berjumlah RM750,000 dari Tabung Haji (TH).
Sumbangan tersebut merupakan inisiatif TH di bawah Program Iqra’ di mana UTM merupakan antara 14 universiti yang menerima bantuan.-K!ONLINE


Ramai polis Kelantan salah guna media sosial
Oleh ROHANA MOHD. NAWI

11 Mac 2021, 5:08 pm
KOTA BHARU – Polis Kelantan telah membuka sebanyak 108 kertas siasatan tatatertib melibatkan pegawai dan anggota polis yang menyalahgunakan laman sosial mereka sepanjang tahun lalu.
Ketua Polis Kelantan, Datuk Shafien Mamat berkata, kertas siasatan itu dibuka selepas mendapati ada pegawai dan anggota polis memuat naik perkara negatif sehingga tular dan mencemarkan imej Polis Diraja Malaysia (PDRM).
“Dalam tempoh tiga bulan ini, kita telah mengenal pasti sembilan kes melibatkan salah guna melibatkan polis kontinjen Kelantan.
“Justeru, saya minta agar jangan sesakali salahguna media sosial dengan memuat naik perkara negatif. Jangan cuba mengenakan rakan tanpa pengetahuan mereka kerana ia akan memberi kesan bukan sahaja terhadap individu tetapi juga organisasi.
“Peringatan ini turut diberikan kepada pegawai dan anggota termasuk pasangan masing-masing agar tidak memaparkan kehidupan mewah di laman sosial bagi mengelak persepsi negatif yang dilemparkan oleh orang ramai,” katanya.
Beliau berkata demikian sewaktu menyampaikan ucapan pada Majlis Perhimpunan Bulanan Peringkat Kontinjen Kelantan, di Ibu Pejabat Polis Kontinjen Kelantan di sini hari ini.

Mengulas lanjut, menurut Shafien, polis sudah mengarahkan pasukan khas untuk memantau laman sosial pegawai dan anggotanya dalam usaha mengekang penyalahgunaan platform itu bagi menjaga imej organisasi.-K!ONLINE


Fitnah: Ismail Sabri saman Anina
Oleh NUZULSHAM SHAMSUDDIN

11 Mac 2021, 3:59 pm
KUALA LUMPUR – Menteri Pertahanan Datuk Seri Ismail Sabri Yaakob memfailkan saman terhadap bekas Ketua Wanita Parti Pribumi Bersatu Malaysia, Anina Saadudin berhubung kata-kata fitnah yang dimuat naik dalam Facebook miliknya sejak Februari lalu hingga awal bulan ini.
Ismail Sabri, 61, selaku plaintif memfailkan saman fitnah itu dalam kapasiti peribadinya melalui Tetuan Kesavan pada 5 Mac lalu di Mahkamah Tinggi di sini dengan menamakan Anina, 46, selaku defendan tunggal.
Berdasarkan pernyataan tuntutan, Ahli Parlimen Bera itu mendakwa Anina telah menerbitkan 13 kata-kata fitnah dan turut memuat naik video di dalam Facebook miliknya.
Anina antara lain mendakwa menteri itu tidak kompeten dalam menjalankan tugasnya ketika melaksanakan peraturan-peraturan ketat untuk memerangi penyebaran Covid-19 menerusi PKP.
Dakwa plaintif, 13 penyiaran kata-kata fitnah dibuat oleh Anina bermula 5 Februari hingga 3 Mac lalu menerusi Facebooknya kemudian turut dikongsi oleh pengguna laman sosial itu.
Akibat kata-kata fitnah itu, Ismail Sabri mendakwa reputasinya turut terjejas dan siaran-siaran fitnah yang dibuat oleh defendan adalah berniat jahat untuk mencederakan dan menjatuhkan nama baik serta imej plaintif.

Justeru, plaintif menuntut ganti rugi am, ganti rugi teladan, ganti rugi tambahan, faedah, kos dan relif lain difikirakan sesuai oleh mahkamah.
Dalam pada itu, Ismail Sabri turut memfailkan permohonan secara ex parte (sebelah pihak) untuk mendapatkan perintah injunksi bagi memaksa Anina dengan serta-merta memadamkan kesemua penyiaran fitnah mengenai plaintif di akaun Facebook defendan dan injunksi bagi menghalang defendan atau wakilnya daripada membuat penyataan fitnah menerusi media sosial yang diuruskan oleh defendan.
Ismail Sabri memfailkan permohonan itu atas alasan defendan secara berterusan sejak awal Februari lepas, menyiarkan beberapa kata-kata fitnah terhadap plaintif, yang tidak benar.
Permohonan perintah injunksi itu didengar di hadapan Hakim Mahkamah Tinggi Datuk Seri Mohd. Firuz Jaffril hari ini.-K!ONLINE


27 maut bas jatuh gaung
Oleh KOSMO!

11 Mac 2021, 4:29 pm
JAKARTA – Seramai 27 individu termasuk pelajar sekolah menengah maut setelah bas dinaiki mereka terjatuh ke dalam gaung di Sumedang, Jawa Barat semalam, lapor pihak berkuasa.
Para penyelamat bekerja sepanjang malam menggunakan kren untuk mengeluarkan mangsa yang terselamat dari bas tersebut.
Menurut pihak berkuasa, bas yang membawa 66 orang penumpang itu dipandu dalam cuaca tidak baik serta bergerak melalui sebatang jalan yang gelap sebelum ia terjatuh ke dalam gaung sedalam 20 meter.
Pemandu dan pelajar sekolah merupakan antara mangsa yang maut, sementara 39 yang lain terselamat. – AFP


Jangan politikkan isu demi kepentingan sendiri – KPN
Oleh MUHD AFIQ AL-HAFIZ MAT YUSOF

11 Mac 2021, 4:04 pm
KUALA LUMPUR – Ketua Polis Negara, Tan Sri Abdul Hamid Bador mengingatkan ahli politik di negara ini agar tidak mempolitikkan sebarang isu yang boleh mendatangkan kegusaran atau mempengaruhi orang ramai demi kepentingan diri sendiri.
Menurutnya, tindakan segelintir ahli politik mempolitikkan sesuatu isu demi kepentingan diri sendiri merupakan tindakan yang tidak wajar kerana ia akan merumitkan keadaan di waktu sukar ketika pandemik Covid-19.
“Contohnya mengenai anggota keselamatan mengadakan kawalan di tempat-tempat ibadat yang dijadikan isu. Dahulu tidak timbul dan mengapa baru sekarang isu tersebut timbul.
“Isu remeh seperti ini dijadikan isu politik dan dituduh tidak sensitif kerana membawa senjata. Terdapat juga isu yang dikaitkan dengan perkauman dan agama, saya mohon ia dihentikan kerana banyak lagi perkara penting untuk dititikberatkan PDRM,” katanya ketika sidang akhbar di Bukit Aman di sini hari ini.
Mengulas lanjut, pihaknya ingin menegaskan pelaksanaan PDRM tiada kaitan dengan politik.
“Timbul kata-kata yang tidak elok seperti PDRM sebagai alat untuk menyokong kerajaan dan sebagainya. Di sini saya ingin menegaskan bahawa PDRM tiada kaitan dengan politik.

“Sekiranya terdapat sebarang isu dan laporan telah dibuat, kita akan membuka kertas siasatan dan merakam percakapan. Siasatan akan dilakukan secara profesional serta adil,” tegasnya.-K! ONLINE.


Pusat penyelidikan tanaman ubi di Mardi Telong
Oleh TOREK SULONG

11 Mac 2021, 3:00 pm
BACHOK – Institut Penyelidikan dan Kemajuan Pertanian Malaysia (Mardi) Telong di sini dinaik taraf sebagai Pusat Kecemerlangan Penyelidikan Ubi-Ubian Mardi (Coe) dalam usaha untuk membangunkan sektor pertanian industri hiliran berasaskan keledek.
Timbalan Menteri Pertanian dan Makanan II, Datuk Che Abdullah Mat Nawi berkata, berkata, penarafan baharu yang bermula hari ini merupakan penghargaan kepada pakar dan penyelidik yang berjaya merealisasikan Mardi sebagai gedung ilmu kepada petani.
Menurutnya, setakat ini, Mardi Telong di sini berjaya mengumpulkan sebanyak 40 jenis ubi keledek dari dalam dan luar negara.
“Komponen varieti keledek merupakan bahan utama penyelidikan bagi melihat potensi selain dijadikan induk bagi program pembakaan.
“Selain kajian tanaman, Mardi Telong juga dilihat berjaya menghasilkan penyelidikan bagi penghasilan produk hiliran dalam membangunkan Industri Kecil dan Sederhana (IKS) sekali gus mampu melahirkan usahawan baharu,” katanya.
Beliau berkata demikian ketika ditemui pemberita selepas Majlis Perasmian Coe, Pelancaran Varieti Baharu, Produk Hiliran dan Manual Teknologi Ubi Keledek hari ini.

Hadir sama, Ketua Pengarah Mardi, Datuk Dr. Mohamad Roff Mohd. Noor.
Dalam majlis itu, Mardi Telong turut memperkenalkan ubi keledek jenis baharu yang dikenali sebagai keledek lembayung
Mengulas lanjut, menurut Che Abdullah, Mardi Telong mengusahakan penyelidikan berasaskan ubi-ubian bagi membantu peningkatan pengeluaran, ekonomi petani, strategi baharu mempromosikan makanan berkhasiat yang memberi manfaat kesihatan sejak empat tahun lalu.
Katanya, sehubungan itu, penghasilan baka baharu ubi jenis lembayung yang lebih berkhasiat untuk diproses menjadi tepung dan pasta bakal menjana pendapatan petani.
“Selain itu, ubi baka baharu ini berupaya menjadi bahan utama bagi penghasilan kek cawan dan aiskrim. Baka ini boleh diusahakan sebagai anak benih yang memuatkan 30,000 anak benih untuk satu hektar.
“Setakat ini, lebih 3,000 petani di Kelantan, Perak dan Johor mula mengusahakan baka keledek itu,” katanya.-K!ONLINE


Pekerja lombong maut pacuan empat roda bertembung treler
Oleh ABDUL RASHID ABDUL RAHMAN

11 Mac 2021, 2:44 pm
LIPIS – Seorang pekerja lombong maut selepas pacuan empat roda dipandunya bertembung dengan sebuah treler di Kilometer 22 Jalan Lipis-Merapoh di sini semalam.
Kejadian kira-kira pukul 9.10 malam itu menyebabkan mangsa, Ng Kong Yuen,40, yang berasal dari Padang Tengku di sini meninggal dunia di tempat kejadian.
Ketua Polis Daerah Lipis, Deputi Superintendan Azli Mohd. Noor berkata, kejadian berlaku ketika sebuah treler sedang membelok masuk ke susur masuk Lebuh Raya Central Spine Road (CSR).
“Semasa memasuki susur tersebut datang kereta pacuan empat roda jenis Toyota Hilux dipandu mangsa dari arah bertentangan yang melanggar bahagian hadapan treler.
“Akibat kemalangan itu, pemandu pacuan empat roda maut di tempat kejadian dan penumpang kenderaan itu mengalami luka-luka di badan manakala pemandu treler tidak mengalami kecederaan,”katanya di sini, hari ini.
Menurutnya, mayat mangsa dihantar ke Hospital Lipis untuk bedah siasat dan siasatan dilakukan mengikut Seksyen 41 (1) Akta Pengangkutan Jalan 1987.

Katanya, berdasarkan siasatan awal mendapati semasa kejadian cuaca adalah baik dan permukaan jalan kering.
“Persimpangan berlampu isyarat itu mempunyai lampu isyarat tetapi tidak berfungsi yang mana semasa kejadian lampu isyarat berkelip lampu kuning sebagai tanda amaran,”ujarnya.-K!ONLINE


Segamat catat IPU 153
Oleh MOHAMAD FAIZAL HASHIM

11 Mac 2021, 3:46 pm
JOHOR BAHRU – Aktiviti pembakaran terbuka menyebabkan bacaan Indeks Pencemar Udara (IPU) yang direkodkan di Segamat berada di paras tidak sihat iaitu 153.
Pengerusi Jawatankuasa Kesihatan dan Alam Sekitar, R. Vidyananthan berkata, siasatan yang dijalankan Jabatan Alam Sekitar (JAS) negeri mendapati aktiviti pembakaran terbuka berlaku berhampiran Stesen Pemantauan IPU Segamat.
Katanya, tujuh stesen pemantauan IPU yang lain mencatatkan status kualiti udara pada tahap sederhana.
“Pemantauan lanjut akan terus dijalankan oleh JAS cawangan Muar. Penduduk setempat juga telah dinasihatkan untuk tidak menjalankan sebarang aktiviti pembakaran terbuka.
“Tindakan tegas akan diambil kepada mana-mana pihak yang tidak bertanggungjawab menyebabkan pembakaran terbuka termasuklah terhadap pemilik tanah di bawah Seksyen 29(A), Akta Kualiti Alam Sekeliling 1974,” katanya dalam kenyataan hari ini.
Dalam pada itu, Vidyananthan berkata, imej satelit National Oceanic and Atmospheric Administration (NOAA) mengesan terdapat 3 titik panas di negeri ini iaitu satu di Mersing dan dua di Kota Tinggi.

“Titik panas ini dikesan berdasarkan laporan ASEAN Specialised Meteorological Centre (ASMC) yang berpusat di Singapura pada semalam menggunakan imej satelit NOAA.
“JAS ingin mengingatkan kepada semua pemilik tanah untuk memantau tanah masing-masing secara rapi terutama di kawasan mudah dan sering terbakar seperti tanah gambut, kawasan pertanian, tapak pembinaan, tapak pelupusan sampah, hutan, belukar dan kawasan perindustrian.
“Orang ramai juga diminta bekerjasama untuk memadam kebakaran kecil serta melaporkan kes pembakaran terbuka atau kebakaran kepada Jabatan Perkhidmatan Bomba dan Penyelamat di talian 999 dan JAS
di talian bebas tol 1800-88-2727,” katanya.-K! ONLINE


20 individu, pelancong peluk Islam di PIIM
Oleh ISKANDAR SHAH MOHAMED

11 Mac 2021, 3:41 pm
SHAH ALAM – Pusat Informasi Islam Majlis Agama Islam Selangor (PIIM) di Masjid Sultan Salahuddin Abdul Aziz Shah di sini, mencapai objektif penubuhannya apabila seramai 20 individu memeluk Islam di pusat itu sejak dua tahun lalu.
Kesemua individu termasuk enam pelancong asing itu melafazkan kalimah syahadah selepas tertarik dengan keindahan Islam secara visual dan infografik yang disediakan PIIM.
Pengarah Pembangunan Sosial Majlis Agama Islam Selangor (MAIS), Suhaimi Ismail berkata, pusat itu sudah menerima kehadiran seramai 14,450 pelancong asing sejak mula beroperasi pada 2016.
Katanya, daripada jumlah itu, kira-kira 70 peratus terdiri daripada pengunjung bukan Islam yang rata-ratanya pelancong Jepun, China, Taiwan dan Amerika Syarikat (AS).
“Alhamdulilah, usaha PIIM untuk menyebarkan ajaran dan syiar Islam diterima baik enam pelancong luar negara yang memeluk Islam sejurus menyertai lawatan disediakan.
“Sejak 2019, seramai 14 penduduk tempatan terdiri daripada pelbagai kaum atau agama turut melafazkan syahadah di pusat berkenaan,” katanya pada sidang akhbar di PIIM, hari ini.

Tambah Suhaimi, pihaknya melantik Islamic Outreach ABIM Centre (IOAC) untuk menguruskan pusat itu termasuk proses pengislaman saudara baharu berkenaan.
“Selepas melafazkan syahadah, kesemua warga tempatan akan dirujuk kepada MAIS untuk proses pendaftaran. Manakala pelancong asing dinasihatkan mendaftar agama baharu dengan pertubuhan bukan kerajaan (NGO) Islam di negara masing-masing,” jelasnya.
Mengulas mengenai PIIM, beliau berkata, pusat rujukan hasil inisiatif MAIS itu turut bertujuan menangani Islamophobia dan mengurangkan salah tanggapan terhadap Islam.
“Selain sesi lawatan, aktiviti yang dilaksanakan antaranya soal jawab mengenai Islam, diskusi ilmiah, majlis syahadah, kelas Al-Quran dan Bahasa Arab dengan PIIM dibuka setiap hari kecuali cuti umum bermula pukul 9 pagi hingga 5 petang,” katanya.
Orang ramai yang ingin mendapatkan maklumat lanjut mengenai PIIM diminta melayari laman Facebook (FB) MAIS Islamic Information atau menghubungi Koordinator PIIM di talian 011-61892146 atau 013-394 2736. -K!ONLINE


Abai SJR, ketua polis negeri kena tindakan
Oleh MUHD AFIQ AL-HAFIZ MAT YUSOF

11 Mac 2021, 3:25 pm
KUALA LUMPUR – Tindakan tegas akan diambil ke atas ketua polis negeri sekiranya terdapat anggota polis mengabaikan tanggungjawab ketika menjalankan tugas di sekatan jalan raya (SJR).
Ketua Polis Negara, Tan Sri Abdul Hamid Bador berkata, pihaknya menerima banyak aduan mengenai anggota mengabaikan tugas termasuk mengambil mudah tanggungjawab mereka dalam melakukan kawalan di setiap SJR dan sempadan setiap negeri.
“Saya sudah mengeluarkan arahan kepada semua ketua polis negeri di seluruh negara termasuk Sabah dan Sarawak bagi mengetatkan kawalan di setiap SJR.
“Pemeriksaan SJR terhadap kenderaan akan dilakukan dengan lebih tegas dan semaksimum yang boleh bagi mengelakkan sebarang percubaan rentas negeri mengikuti lorong-lorong tikus termasuk di Lebuh Raya Utara Selatan dan Timur Barat sempadan negeri,” katanya ketika sidang akhbar di Bukit Aman di sini hari ini.
Mengulas lanjut, pihaknya telah mengarahkan ketua polis negeri menghantar pegawai tinggi termasuk pegawai dari Bukit Aman untuk turun padang dan memerhati SJR bagi memastikan kawalan dilakukan sebaik mungkin.
“Berdasarkan pemerhatian, ada anggota di lapangan duduk di khemah rehat dalam sekatan jalan raya sehingga membiarkan kenderaan lalu begitu sahaja dan melambai tangan tanpa mengambil serius keadaan semasa.

“Waktu untuk menunaikan solat dan berehat diizinkan secara bergilir namun ketika waktu puncak dan sesak, semua anggota harus turun mengawal keselamatan bagi mempercepatkan aliran trafik bukan sampai goyang kaki lambai tangan setiap masa,” ujarnya.
Tambah Abdul Hamid, pihaknya tidak mahu PDRM dipersalahkan sekiranya wujud kluster baru akibat tindakan anggota yang mengabaikan tanggungjawab ketika SJR yang dilakukan.
“Saya sudah memberi amaran kepada pegawai supaya meningkatkan kawalan semaksimum yang boleh bermula hari ini kerana terdapat kemungkinan berlaku pergerakan merentas negeri dalam minggu ini.
“Saya tidak malu untuk mendedahkan kelemahan ini kerana saya amat menghargai khidmat gigih agensi lain yang turut membantu ketika SJR seperti Angkatan Tentera Malaysia (ATM), Rela dan Angkatan Pertahanan Awam,” jelasnya. K! ONLINE.


Syarat kemasukan PDRM bagi bukan Bumiputera dilonggarkan
Oleh MUHD AFIQ AL-HAFIZ MAT YUSOF

11 Mac 2021, 2:39 pm
KUALA LUMPUR – Polis Diraja Malaysia (PDRM) melonggarkan syarat kepada mana-mana calon bukan Bumiputera dan Orang Asli yang berminat untuk mengisi kekosongan jawatan konstabel tanpa perlu mendapat kepujian dalam subjek Bahasa Melayu peringkat Sijil Pelajaran Malaysia (SPM).
Pengarah Jabatan Pengurusan Bukit Aman, Datuk Ramli Din berkata, kelonggaran bagi membolehkan lebih ramai warganegara bukan bumiputera menyertai PDRM pada pengambilan khas yang dibuka mulai 18 hingga 31 Mac ini.
“Kelonggaran syarat itu diberi bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera. Ia juga sebagai galakan supaya lebih ramai rakyat di negara ini menyertai PDRM.
“Bagaimanapun, mereka yang terpilih ke dalam jawatan perlu menduduki semula subjek Bahasa Melayu peringkat SPM dalam tempoh enam tahun mereka berkhidmat dan perlu lulus dengan kepujian. Sekiranya masih gagal dalam tempoh enam tahun, khidmat mereka akan ditamatkan,” katanya ketika sidang akhbar di Bukit Aman di sini hari ini.
Mengulas lanjut, individu yang berminat boleh membuat permohonan secara dalam talian menerusi laman web https://epengambilanpdrm.rmp.gov.my.
“Pemohon harus berumur tidak kurang 18 tahun dan tidak lebih 28 tahun pada tarikh permohonan dan lulus Sijil Pelajaran Malaysia (SPM) atau kelayakan yang diiktiraf kerajaan.

“Individu bukan Bumiputera yang pernah memohon sebelum ini boleh membuat permohonan baharu namun keutamaan diberi kepada pemohon bukan Bumiputera yang boleh bertutur serta menulis dalam bahasa Cina, Tamil dan bahasa ibunda lain,” ujarnya.
Katanya, pemohon hanya perlu memiliki satu kepujian untuk mana-mana subjek peringkat SPM dan lulus empat mata pelajaran lain atau lulus Sijil Vokasional Malaysia. – K! ONLINE.


Pemilik bengkel rugi RM80,000 akibat perbuatan khianat bakar van
Oleh NUR SHARIEZA ISMAIL

11 Mac 2021, 3:50 pm
SEPANG – Seorang pemilik bengkel mengalami kerugian kira-kira RM80,000 selepas bahagian kabin pemandu sebuah van yang diletakkan di bengkel itu terbakar dipercayai akibat perbuatan khianat dalam kejadian di Taman Mas, Puchong dekat sini semalam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian itu disedari pemilik bengkel berkenaan selepas dimaklumkan oleh rakan niaganya yang tiba ke premis itu kira-kira pukul 8.30 pagi.
Beliau berkata, mangsa yang tiba kira-kira sejam kemudian mendapati terdapat kesan umpil pada pintu pejabat selain menyedari kunci mangga di pintu pagar utama tiada dipercayai telah dipotong dan dibuang.
“Mangsa seterusnya ke sebuah van jenis Toyota Hiace Panelvan warna putih milik pelanggan yang belum didaftarkan dan terkejut melihat cermin kenderaan itu berwarna kehitaman.
“Dia berasa curiga kerana van tersebut dalam keadaan tidak berkunci dan mendapati terdapat kesan terbakar di bahagian kabin pemandu,” katanya menerusi kenyataan akhbar di sini hari ini.
Wan Kamarul Azran berkata, pengadu kemudiannya masuk semula ke dalam pejabat untuk membuat pemeriksaan dan mendapati kunci van yang disimpan dalam kotak di atas meja komputer beralih ke atas meja pejabat.

“Hal ini menyebabkan mangsa percaya kedai itu telah dipecah masuk dan van tersebut dibakar atas perbuatan khianat,” katanya.
Wan Kamarul Azran berkata, siasatan polis di lokasi kejadian mendapati terdapat kesan kopak pada pintu pejabat manakala kawasan bengkel di atas tanah lot itu berpagar zink tetapi tidak menyeluruh serta dikelilingi kawasan belukar.
Menurutnya, selain van itu, terdapat dua buah van lain di dalam bengkel tersebut yang juga dalam proses pembaikan.
“Tiada televisyen litar tertutup (CCTV) di tempat kejadian manakala CCTV di sebuah kuil yang terletak di seberang hujung laluan jalan ke bengkel itu tidak menghala ke tempat kejadian.
“Saksi bebas juga tiada semasa kejadian dan cap jari pada van dan kunci gagal ditimbulkan kerana telah diusik serta faktor sekitar,” katanya.
Katanya, kes masih disiasat di bawah Seksyen 435 Kanun Keseksaan.-K!ONLINE


Kilang papan ceroboh tanah 20 tahun dirobohkan
Oleh ABDUL RAZAK IDRIS

11 Mac 2021, 2:33 pm
KLANG – Tindakan sebuah kilang papan yang didapati terus berdegil beroperasi di atas dua lot tanah milik kerajaan selama 20 tahun di Jalan Jeti Pelabuhan Klang di sini akhirnya berakhir apabila dirobohkan pihak berkuasa, hari ini.
Perobohan itu dilakukan pukul 10 pagi terhadap kilang yang disyaki turut terlibat dalam aktiviti pembuangan sampah haram, pencemaran sungai dan bau pada November 2018 itu hasil aduan orang awam.
Penolong Pegawai Daerah Klang (Teknikal dan Penguatkuasaan), Mohamad Saiful Azri Mohd. Fouzi berkata, siasatan mendapati keseluruhan tanah yang diceroboh adalah 0.7 hektar bagi pembinaan kilang papan dan binaan stor, rumah pekerja dan pondok sembahan.
Katanya, pihaknya sebelum ini telah mengeluarkan tiga Notis Amaran Pencerobohan Tanah Kerajaan yang dikeluarkan pada 4 Disember 2018, 15 Januari 2019 dan 3 Februari 2021 mengikut Seksyen 425 dan 426A Kanun Tanah Negara 1965.
“Pemilik kilang ini didapati terus berdegil untuk merobohkan struktur binaan di tanah tersebut walaupun telah mendapat tiga notis berkenaan.
“Mereka menggunakan program pemutihan yang beberapa kali diadakan kerajaan negeri sejak 2008 dan berakhir hujung tahun lalu sebagai alasan untuk berpindah,” katanya kepada pemberita di lokasi perobohan hari ini.

Operasi tersebut dijalankan Pejabat Daerah dan Tanah Klang dengan kerjasama Majlis Perbandaran Klang (MPK), Polis DiRaja Malaysia (PDRM), Jabatan Alam Sekitar (JAS), Lembaga Urus Air Selangor (LUAS), Jabatan Pengairan dan Saliran (JPS), Pengurusan Air Selangor Sdn. Bhd. (Air Selangor) dan Tenaga Nasional Berhad (TNB).
Sementara itu, Timbalan Yang Dipertua MPK, Aleya Marini Darmin memberitahu, tanah dicerobohi kilang itu sepatutnya didirikan kawasan perumahan atau penempatan sesuai dengan Pelan Rancangan Tempatan MPK.
“Sepatutnya setiap binaan yang didirikan memerlukan Kebenaran Merancang (KM) daripada pihak MPK. Namun perkara ini gagal dilakukan oleh pihak pemilik.
“Pemilik kilang tersebut dan mereka yang bersubahat boleh berdepan penjara sehingga lima tahun atau denda tidak melebihi RM 500,000 atau kedua-duanya mengikut Seksyen 425 dan 426A KTN, sekiranya disabitkan kesalahan,” tegasnya. -K!ONLINE


Pekebun haram Musang King diberi masa sehingga hujung bulan
Oleh DIYANATUL ATIQAH ZAKARYA

11 Mac 2021, 3:34 pm
MELAKA – Pekebun haram yang menanam pelbagai jenis tanaman termasuk durian Musang King di dua empangan negeri ini diberi masa sehingga hujung bulan ini untuk mengosongkan tanah rizab kerajaan itu.
Ketua Menteri Melaka, Datuk Seri Utama Sulaiman Md. Ali berkata, penceroboh akan diberikan notis terakhir untuk berbuat demikian sehingga 31 Mac sebelum proses tindakan akan diambil bermula 1 April ini.
Katanya, sehingga kini kira-kira 25 peratus daripada penceroboh masih berdegil untuk mengosongkan kawasan Empangan Durian Tunggal dan Empangan Jus, Jasin.
“Penceroboh akan diberikan notis terakhir untuk mengosongkan tanah rizab kerajaan ini sehingga hujung bulan atau sebelum 1 April ini.
“Adakah kita akan beri mereka pampasan? Kalau tanah kita diceroboh, adakah kita akan beri pampasan? Jadi persoalan itu tidak sepatutnya timbul,” katanya.
Beliau berkata demikian pada sidang akhbar khas di di sini hari ini susulan keputusan mesyuarat Pengerusi Jawatankuasa semalam.

Tambahnya, sekiranya penceroboh masih berdegil, kerajaan negeri akan mengambil tindakan tegas dengan menguatkuasakan Notis 425 Kanun Tanah Negara (KTN) 1965.
“Notis itu antaranya menyatakan mana-mana orang yang tanpa kebenaran yang sah menduduki atau membina apa-apa bangunan di atas mana-mana tanah kerajaan, tanah rizab atau perlombongan boleh dikenakan denda yang tidak melebihi RM10,000 atau penjara untuk maksimum satu tahun atau kedua-duanya sekali, jika sabit kesalahan,” katanya.
Jelasnya, empangan di Melaka telah diisytiharkan sebagai Kawasan Larangan Dan Tempat Larangan di bawah Seksyen 4 Akta Kawasan Larangan Dan Tempat Larangan 1959 melalui Perintah Kawasan Larangan Dan Tempat Larangan (No.7) 2011 bagi Empangan Durian Tunggal dan Perintah Kawasan Larangan Dan Tempat Larangan (No.5) 2010 bagi Empangan Jus.
Kelmarin, Kosmo! melaporkan kerajaan negeri ini mengesan kegiatan tanaman haram termasuk durian Musang King, buah naga, sawit, pisang dan kelapa sawit di Empangan Durian Tunggal, di sini.
Sulaiman berkata, pencerobohan itu melibatkan kawasan seluas 188 hektar dengan 31.33 hektar dijadikan kawasan tanaman kontan, manakala selebihnya digunakan sebagai tapak rumah penginapan, pekerja asing, pam air dan chalet.
“Berdasarkan pemerhatian dijalankan, masih terdapat penceroboh yang mengusahakan tanah rizab empangan bagi tujuan pertanian seperti tanaman durian Musang King, kelapa sawit, buah naga, sireh, kelapa, pisang dan jambu dengan keluasan 52.7 ekar.
“Sebanyak 75 peratus daripada penceroboh telah mengosongkan kawasan rizab setelah diberikan notis pengosongan tapak oleh Badan Kawal Selia Air (BKSA) Melaka dan Pejabat Daerah dan Tanah (PDT) Alor Gajah,” katanya.-K!ONLINE


31 premis judi haram di Taiping diambil tindakan
Oleh WAT KAMAL ABAS

11 Mac 2021, 2:49 pm
TAIPING – Sebanyak 31 buah premis yang menjalankan aktiviti judi haram di sekitar bandar Taiping telah diambil tindakan oleh polis pada tahun ini termasuk pemotongan bekalan elektrik.
Ketua Polis Daerah Taiping, Asisten Komisioner Osman Mamat berkata, dalam Ops Judi Awam yang dibuat pihaknya pada tahun ini, sebanyak 43 tangkapan telah dibuat membabitkan pemilik premis dan orang awam.
Menurutnya, tindakan bagi mengekang aktiviti judi berleluasa operasi berkenaan dijalankan dengan kerjasama Tenaga Nasional Berhad (TNB) bagi membuat pemotongan bekalan elektrik ke premis yang berkaitan.
“Antara judi yang dikesan adalah judi ekor, pertaruhan bookie kuda dan catat taruh haram yang berselindung di sebalik aktiviti perniagaan seperti kedai runcit.
“Sepanjang operasi itu, pelbagai peralatan termasuk mesin, komputer dan wang tunai telah dirampas manakala pemilik premis dan individu terlibat judi juga diambil tindakan,” katanya ketika ditemui pemberita selepas tamat Ops Judi Awam di sini hari ini.
Menurutnya, dalam operasi hari ini, sebanyak lima premis di sekitar bandar ini telah pun diambil tindakan di bawah Seksyen 21A Akta Rumah Judi Terbuka 1953 termasuk pemotongan bekalan elektrik dari pihak TNB.

Tambahnya lagi, operasi dibuat berdasarkan hasil aduan orang awam dan pemantauan daripada pihaknya.-K!ONLINE


Pengarah syarikat dijel setahun tipu pelaburan ‘Like Share’
Oleh NORLIZAH ABAS

12 Mac 2021, 7:18 pm
KUALA LUMPUR – Seorang pengarah syarikat dihukum penjara setahun oleh Mahkamah Majistret di sini hari ini atas pertuduhan menipu seorang wanita berhubung kewujudan pelaburan ‘Like Share’ sehingga menyebabkan mangsa kerugian berjumlah RM9,888, tahun lalu.
Tan Chee Keong, 44, dikenakan hukuman itu selepas mengaku bersalah atas pertuduhan yang dibaca di hadapan Majistret Tawfiq Affandy Chin. Hukuman itu berkuatkuasa dari tarikh tangkapan iaitu semalam.
Mengikut pertuduhan, Chee Keong didakwa menipu dengan memperdaya mangsa untuk mempercayai pelaburan `Like Share’ itu wujud, sehingga mendorong wanita itu memasukkan wang ke akaun bank Syarikat Revorits It Solutions Sdn.Bhd.
Akaun itu didaftarkan di atas nama tertuduh, yang mana mangsa tidak akan berbuat demikian sekiranya tidak diperdayakan sedemikian.
Kejadian berlaku di Jalan Persiaran Ara Kiri, Lucky Garden Bangsar di sini, antara 10 dan 13 November 2020.
Dia didakwa di bawah Seksyen 420 Kanun Keseksaan yang memperuntukkan hukuman penjara tidak kurang dari setahun dan tidak lebih dari sepuluh tahun dan sebat dan boleh juga dikenakan denda.

Sementara itu, tertuduh mengaku tidak bersalah atas tiga lagi pertuduhan sama di hadapan Majistret Wong Chai Sia dan Tawfiq, membabitkan tiga mangsa berusia 30 hingga 38 tahun dengan kerugian berjumlah RM29,512.
Kejadian didakwa berlaku di sebuah restoran di KLCC, sebuah kondominium Sri Putramas dan Wangsa Maju, antara 12 Oktober dan 19 November 2020 dan dia didakwa mengikut seksyen yang sama.
Pendakwaan dikendalikan Timbalan-Timbalan Pendakwa Raya Nurilya Ellyna Nor Azmal, Wan Ahmad Hakimi Wan Ahmad Jaafar dan Najihah Farhana Che Awang manakala tertuduh tidak diwakili peguam.
Mahkamah kemudian membenarkan tertuduh diikat jamin sebanyak RM4,000 dengan seorang penjamin, bagi setiap pertuduhan dan menetapkan 13 dan 20 April ini untuk sebutan kes. -K!ONLINE


Taman Persahabatan Selangor – Jepun di Shah Alam
Oleh MOHAMAD NAUFAL MOHAMAD IDRIS

12 Mac 2021, 8:58 pm
SHAH ALAM -Taman Persahabatan Selangor – Jepun seluas 242.7 meter persegi di Taman Tasik Shah Alam, Seksyen 14, dibuka secara rasmi hari ini.
Pembukaan taman itu sebagai simbolik keakraban di antara kerajaan negeri dengan pelabur Jepun.
Datuk Bandar Shah Alam, Datuk Haris Kasim berkata, idea pembinaan taman dicetuskan kerajaan Selangor pada tahun 2018 apabila melihat banyak dari Jepun yang melabur di negeri itu.
“Syarikat besar seperti Panasonic, Canon, Matshushita dan lain-lain lagi telah membuka kilang di sekitar bandar raya Shah Alam.
“Ini adalah salah satu cara untuk kita mengucapkan terima kasih kepada pelabur Jepun kerana memilih Selangor sebagai destinasi pelaburan mereka,” katanya ketika ditemui selepas merasmikan taman itu hari ini.
Tasik dibuka kepada pengunjung secara percuma setiap hari bermula pukul 10 pagi sehingga 7 malam.

Beliau memberitahu, pembinaan tasik itu siap sepenuhnya tahun lalu dengan kos pembinaan berjumlah RM3.8 juta.
Jelas Haris, antara tarikannya adalah seni bina melambangkan elemen Jepun seperti Laman Zen, Kolam Maze dan Gerbang Torii Tsukubai.
“Kita percaya taman tasik itu akan menjadi daya tarikan baharu terutama dalam menarik pelancong dari Jepun untuk mengunjungi Shah Alam khususnya,” katanya. -K!ONLINE


Hulur RM150 bagi lepas rentas negeri
Oleh ASLIZA MUSA

12 Mac 2021, 8:03 pm
IPOH – Tindakan seorang lelaki cuba memberi sogokan RM150 kepada anggota polis untuk merentas negeri membawa padah apabila dia ditahan dalam sekatan jalan raya (SJR) di Plaza Tol Sungkai kelmarin.
Dalam kejadian pada pukul 4.30 petang itu, lelaki tempatan berusia 47 tahun itu dalam perjalanan dari Kuala Lumpur ke Teluk Intan dengan membawa tiga lelaki warga Bangladesh.
Ketua Polis Perak, Datuk Mior Faridalathrash Wahid berkata, ketiga-tiga warga asing itu mempunyai dokumen yang sah namun tiada surat kebenaran rentas negeri.
Katanya, kesemua mereka ditahan dan diserahkan kepada Suruhanjaya Pencegahan Rasuah Malaysia (SPRM) untuk siasatan lanjut.
“Lelaki itu ditahan setelah cuba beri duit RM150 kepada anggota polis kerana tiada surat rentas negeri dan pada masa sama membawa tiga lelaki Bangladesh.
“Saya nasihatkan kepada pengguna jalan raya yang tiada surat rentas negeri, agar membuat permohonan kerana tindakan tegas akan diambil bermula sekarang,” katanya ketika ditemui semasa meninjau SJR di Plaza Tol Ipoh Selatan arah utara di sini hari ini.

Sementara itu dalam perkembangan berlainan beliau berkata, sebanyak 9,095 kompaun dikeluarkan terhadap individu atas pelbagai kesalahan mengingkari prosedur operasi standard (SOP) Covid-19 sejak Mac tahun lalu.
Katanya, dalam tempoh itu juga, sebanyak 5,479,612 kenderaan diperiksa ketika melalui SJR dengan purata sebanyak 17,563 kenderaan sehari.
“Sehingga hari ini sebanyak 33 lokasi SJR didirikan di seluruh negeri termasuk empat SJR Op Benteng dengan kekuatan 290 orang pegawai polis dan 209 orang daripada pasukan sahabat.
“Sebanyak 457 pasukan pemantau pematuhan turut digerakkan bagi memantau pematuhan SOP di premis-premis perniagaan dan tempat tumpuan ramai,” katanya. -K! ONLINE


Isu kalimah Allah: Jakim ambil tindakan segera
Oleh MOHD. HUSNI MOHD. NOOR

12 Mac 2021, 7:58 pm
PUTRAJAYA – Jabatan Kemajuan Islam Malaysia (Jakim) akan memutuskan tindakan susulan terbaik dengan kadar segera berhubung isu kalimah Allah yang diputuskan Mahkamah Tinggi Kuala Lumpur, baru-baru ini.
Perkara itu dimaklumkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri selepas diputuskan dalam pada Mesyuarat Khas Panel Kajian Akidah Jakim, hari ini.
“Panel Kajian Akidah bersama Penasihat Undang-Undang Jakim akan memutuskan tindakan susulan terbaik dengan kadar segera berhubung isu itu.
“Terima kasih diucapkan kepada semua ahli Panel Kajian Akidah Jakim,” katanya.
Katanya, isu itu bukanlah satu hal yang baharu dibincangkan, malah ia telah lama dilumati oleh sarjana dan ulama di Malaysia terutama sekitar tahun 2008 ke atas.
Zulkifli berkata, beliau sendiri pernah menulis makalah dan buku berkaitan isu itu sekitar tujuh ke lapan tahun lalu, di samping syarahan-syarahan yang disampaikan berkenaan topik berkenaan.

Pada masa sama, katanya, mesyuarat juga mengambil maklum kenyataan dikeluarkan Menteri Dalam Negeri, Datuk Seri Hamzah Zainudin bahawa Kementerian Dalam Negeri (KDN) akan memutuskan tindakan susulan daripada aspek perundangan selepas menerima alasan penghakiman secara bertulis daripada Mahkamah Tinggi Kuala Lumpur berhubung isu itu. -K! ONLINE


Nilai kompaun RM10,000 perlu ditulis dalam notis
Oleh NORLIDA AKMAR IDROS

12 Mac 2021, 8:01 pm
ALOR SETAR – Nilai kompaun sebanyak RM10,000 perlu ditulis di dalam setiap notis kompaun dikeluarkan termasuk bagi kesalahan kecil seperti tidak memakai pelitup muka susulan Ordinan Darurat (Pencegahan dan Pengawalan Penyakit Berjangkit) (Pindaan 2021) yang diwartakan bermula semalam.
Menteri Kanan (Keselamatan), Datuk Seri Ismail Sabri Yaakob berkata, nilai kompaun tersebut adalah hukuman berdasarkan seksyen berkaitan.
“Dalam seksyen berkaitan, kena tulis maksimum RM10,000, tidak boleh tulis RM1,000.
“Sebagai contoh, di mahkamah, kalau pertuduhan mencuri walaupun curi selipar di masjid tetapi hukuman yang digunakan adalah mengikut seksyen kesalahan tersebut,” katanya.
Beliau berkata demikian kepada pemberita selepas mengunjungi rumah seorang veteran Angkatan Tentera Malaysia (ATM) dan menyampaikan sumbangan sempena Program Cakna Veteran ATM di Pantai Johor di sini hari ini.
Kata beliau, kompaun RM10,000 tidak akan dikenakan kepada mereka yang melakukan kesalahan kecil atau kali pertama.

“Semalam Ketua Polis Negara telah menjelaskan beberapa kesalahan sahaja yang dikenakan kompaun RM10,000 iaitu kesalahan berulang kali oleh orang yang sama.
“Keduanya adalah kesalahan-kesalahan yang dianggap perlanggaran SOP (prosedur operasi standard) secara melampau,” ujarnya.
Menurutnya, sebagai contoh, pengunjung dan pengusaha kelab malam masing-masing boleh dikompaun RM10,000 dan RM50,000.
“Mereka ini terus berdegil kerana didapati kelab malam masih dibuka walaupun secara haram, jadi keputusan tegas perlu diambil kepada mereka ini,” tegasnya.
Tambahnya, mereka yang dikompaun boleh membuat rayuan kepada Pejabat Kesihatan Daerah dan ia tertakluk di bawah budi bicara pihak berkenaan. – K! ONLINE


Kereta Mercedes terbalik, pemandu elak anjing
Oleh DIYANATUL ATIQAH ZAKARYA

12 Mac 2021, 10:29 pm
MELAKA – Sebuah kereta dipandu seorang peniaga lelaki terbalik gara-gara ingin mengelak seekor anjing yang melintas di Jalan Malim Jaya, di sini, semalam.
Dalam kejadian kira-kira pukul 9.40 malam itu, mangsa berusia 28 tahun bagaimanapun terselamat dan tidak mengalami kecederaan.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian kereta jenis Mercedes dipandu mangsa dalam perjalanan dari arah bulatan Malim menuju ke Lebuh Alor Gajah – Melaka Tengah – Jasin (AMJ) Malim.
“Setiba di Jalan Malim Jaya berhampiran pencawang Tenaga Nasional Berhad (TNB) tiba-tiba seekor anjing melintas dihadapan kereta dipandu mangsa.
“Mangsa yang cuba mengelak ke kiri jalan telah terbabas melanggar tunggul kayu di bahu jalan menyebabkan kenderaan dipandu terus terbalik,” katanya ketika dihubungi di sini, hari ini.
Katanya, pemandu tersebut bagaimanapun tidak mengalami sebarang kecederaan dan kes disiasat mengikut Seksyen 43(1) Akta Pengangkutan Jalan 1987.- K! ONLINE


Penang FC, KDA FC terikat 1-1
Oleh NOOR HASLIZA NUSI

12 Mac 2021, 11:59 pm
GEORGE TOWN – Hasrat Penang FC menumbangkan Kedah Darul Aman FC (KDA FC) di laman sendiri tidak kesampaian apabila terikat 1-1 pada perlawanan kempen Liga Super 2021 di Stadium Bandaraya di sini malam ini.
Gol pertama skuad kendalian Ketua Jurulatih, Trucha Tomas itu berjaya dihasilkan pemain tengah, Endrick Dos Santos Parafita pada minit ke-11 selepas penyerangnya, Anselmo Arruda Da Silva gagal menjaringkan gol pertama buat pasukan.
Cubaan menggandakan jaringan menerusi sepakan pemain muda skuad kebangsaan Tajikistan, Sheriddin Boboev pada minit ke-24 dilihat kurang berhasil apabila ditampan kemas penjaga gol Kedah FC, Mohd. Shahril Sa’ari selain tersasar ke tepi tiang gol lawan.
Skuad bimbingan Aidil Shahrom Sahak ternyata enggan menyerah kalah dan cuba melakukan beberapa jaringan ke gawang tuan rumah namun didakap rapat penjaga gol Penang FC, Samuel Jacob Somerville.
Bagaimanapun, kedudukan itu kekal sehingga tamat separuh masa pertama.
Memasuki babak kedua, KDA FC mula mendapat rentak perlawanan dengan melakukan beberapa asakan dan berjaya mengoncang benteng skuad Harimau Kumbang.

Peluang Penang FC menambah mata jaringan pada minit ke-72 menerusi rembatan dekat ke kubu lawan oleh pemain kacukan Malaysia-Australia, David William Tolley ternyata tidak menetapi sasaran.
Bangkit memburu kemenangan di tempat lawan, KDA FC akhirnya berjaya menjaringkan gol pertama pada minit ke-86 menerusi sepakan penyerang importnya, Kpah Sean Sherman.
Kedudukan terikat 1-1 tamat sehingga wisel penamat dibunyikan sekali gus memberi kemenangan kepada skuad Penang FC.
Penang FC akan bertemu UiTM FC pada perlawanan yang akan berlangsung di Stadium Bandaraya pada 16 Mac ini. – K! ONLINE


Angkara takut, penunggang motosikal lari dalam semak
12 Mac 2021, 10:32 pm
PETALING JAYA – Gara- gara takut dicekup polis, seorang lelaki nekad meninggalkan motosikalnya di bahu jalan sebelum melarikan diri ke kawasan semak berdekatan di lorong motosikal kilometer 29.3, susur keluar Lebuh Raya Persekutuan menghala Shah Alam lewat petang tadi.
Lelaki yang disyaki warga asing itu bertindak demikian ketika puluhan penunggang motosikal sedang beratur untuk diperiksa polis menerusi Op Khas Ekzos Bising Bersepadu yang dijalankan Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) Selangor bersama beberapa jabatan lain termasuk Jabatan Pengangkutan Jalan (JPJ).
Bagaimanapun sehingga pukul 6 petang ketika operasi ditamatkan, lelaki tersebut masih tidak muncul dipercayai bimbang dicekup pihak polis bekemungkinan tiada lesen memandu ataupun tiada pasport.
Menerusi Operasi yang sama juga, seorang lelaki cedera di bahagian kaki selepas motosikalnya merempuh motosikal lain yang berhenti secara mengejut ketika pemeriksaan dijalankan pihak berkuasa.
Pada awalnya, dia disyaki cuba melarikan diri bagaimana dia mengaku gagal mengawal motosikalnya dan merempuh motosikal individu lain di hadapannya.
Timbalan Ketua JSPT Selangor, Deputi Superintendan Sahimi Husin berkata, menerusi operasi yang bermula kira-kira pukul 5 petang itu, sejumlah 138 saman telah dikeluarkan terhadap penunggang motosikal.

“Kesalahan nombor plat direkodkan paling tinggi iaitu sebanyak 67 saman diikuti tiada lesen memandu dan ekzos tidak mengikut spesifikasi masing-masing 27 dan 21 saman telah dikeluarkan.
“Sebanyak 19 motosikal yang melakukan pelbagai kesalahan turut disita mengikut Seksyen 64(1) Akta Pengangkutan Jalan (APJ) 1987,” ujarnya.
Jelasnya lagi, sejumlah 436 buah motosikal dan seramai 392 orang penunggang telah disemak. -K! ONLINE


Piala Sumbangsih kekal milik UniKL
Oleh MUHAMMAD ZUHAILY BADLISHAH

12 Mac 2021, 10:34 pm
KUALA LUMPUR – Gergasi hoki tanah air, Universiti Kuala Lumpur (UniKL) membuka saingan Liga Hoki Malaysia (MHL) musim ini dengan langkah kanan selepas berjaya mempertahankan Piala Sumbangsih buat tahun kedua berturut-turut.
Kejayaan hadir selepas UniKL menewaskan Tenaga Nasional Berhad (TNB) 4-3 menerusi penentuan penalti shoot-out selepas terikat seri tanpa jaringan di Stadium Hoki Nasional, Bukit Jalil sebentar tadi.
Kapten UniKL, Muhammad Marhan Mohd. Jalil muncul wira buat skuad juara treble musim lalu itu selepas berjaya menyempurnakan penalti shoot-out terakhir menewaskan penjaga gol TNB, Muhammad Hairi Abd. Rahman.
Ia secara tidak langsung menyaksikan UniKL kendalian Megat Azrafiq Megat Termizi kini semakin bersemangat memburu dua kejuaraan lagi musim ini iaitu MHL dan Piala TNB sekali gus menyamai pencapaian tahun lalu.
Biarpun ditabalkan sebagai juara Piala Sumbangsih, namun UniKL terpaksa berpuas hati sekadar meraih satu mata bersama-sama TNB selepas seri tanpa jaringan dalam tempoh 60 minit aksi tersebut.
Bagaimanapun, TNB lebih merasai kekecewaan selepas dua jaringan mereka dibatalkan dalam perlawanan itu sekali gus gagal menamatkan kemarau menjulang trofi pertama sejak kali terakhir menjuarai Piala TNB pada 2010.

Ia selepas pengadil membatalkan gol Muhammad Shahril Saabah pada minit ke-40 kerana didakwa memukul bola menggunakan pukulan back stick sebelum jaringan penalti shoot-out penyerang TNB itu turut dibatalkan atas kesalahan yang sama.
TNB berpeluang menebus kekecewaan itu menjelang aksi kedua MHL bertemu Nurinsafi, manakala UniKL dijadualkan berdepan musuh tradisi yang juga pencabar utama musim ini, Pasukan Hoki Terengganu pada Ahad ini. -K! ONLINE


Poland larang gay ambil anak angkat
Oleh KOSMO!

12 Mac 2021, 9:44 pm
WARSAW, Poland – Pasangan gay ataupun individu homoseksual dilarang mengambil anak angkat di Poland di bawah undang-undang baharu yang diumumkan kerajaan semalam, lapor saluran televisyen CNA.
Pengumuman tersebut dijangka meningkatkan perseteruan antara Poland dan Kesatuan Eropah (EU) berkenaan hak golongan lesbian, gay, biseksual dan transeksual (LGBT).
Menurut EU, hak golongan LGBT perlu dihormati oleh semua negara anggotanya, namun Poland menyifatkan isu tersebut adalah ancaman kepada budaya Roman Katholik yang menjadi amalan masyarakat negara.
Warsaw juga menganggap perkara itu sebagai isu domestik semata-mata.
Kerajaan Poland mengumumkan larangan pengambilan anak angkat itu beberapa jam sebelum anggota-anggota Parlimennya mengeluarkan resolusi hak golongan gay yang dikatakan bertentangan dengan dasar kerajaan.
Kerajaan Poland yang dikuasai parti berhaluan kanan mengamalkan dasar antigay dalam pemerintahannya.

Poland sebelum ini membenarkan hanya pasangan berlainan jantina ataupun individu lain untuk mengambil anak angkat.
Perubahan dasar diumumkan semalam itu memerlukan pihak berkuasa menapis individu yang mahu mengambil anak angkat dan melarang mereka berbuat demikian sekiranya didapati tinggal bersama pasangan sama jantina. – Agensi


Tiga hari tahan derita cincin tersekat
Oleh MOHAMAD FAIZAL HASHIM

12 Mac 2021, 4:59 pm
JOHOR BAHRU – Seorang lelaki terpaksa mendapatkan bantuan pihak bomba selepas cincin yang dipakai di jari manis tangan kanan tersekat.
Ketua Balai Bomba dan Penyelamat (BBP) Skudai, Penolong Kanan Penguasa Bomba, Mohd. Riduan Akhyar berkata, mangsa berusia 25 tahun itu telah datang ke sebuah Poliklinik Puteri di Taman Sri Skudai hari ini selepas usaha mengeluarkan cincin berkenaan gagal.
Katanya, usaha lelaki tersebut gagal disebabkan tangan kanannya membengkak setelah dia terlibat dalam kemalangan motosikal tiga hari yang lalu.
“Pihak poliklinik menghubungi kami pada pukul 10.44 pagi setelah tidak berjaya membantu mangsa mengeluarkan cincin yang tersekat di jari manisnya.
“Pihak bomba kemudiannya menggunakan peralatan khas bagi memotong cincin berkenaan sebelum berjaya ditanggalkan dalam tempoh kira-kira 15 minit,” katanya ketika dihubungi di sini hari ini.
Menurut Mohd. Riduan, mangsa sudah lama memakai cincin tersebut dan tidak pernah mengalami masalah seperti itu sehinggalah tangannya membengkak disebabkan terjatuh motosikal.

“Mangsa mendakwa telah cuba pelbagai kaedah termasuk menggunakan sabun namun gagal sebelum terpaksa meminta bantuan dari anggota bomba.
“Operasi disertai 11 anggota itu tamat pada pukul 11.20 pagi tadi dan mangsa tidak mengalami sebarang kecederaan,” katanya.- K! ONLINE


APMM tahan dua bot nelayan meragukan di perairan Terengganu
Oleh MOHD AZLI ADLAN

12 Mac 2021, 5:50 pm
KUALA TERENGGANU – Dua bot nelayan yang kesemua kru terdiri daripada nelayan Vietnam ditahan Maritim Malaysia (APMM) kerana disyaki cuba menyamar sebagai bot tempatan pada kelmarin.
Kedua-dua bot nelayan itu berjaya dikesan Kapal Maritim (KM) Satria pada kedudukan 40 batu nautika dari timur laut Pulau Tenggol, Dungun pada pukul 3 petang.
Pengarah Maritim Terengganu, Kepten Muhammad Suffi Mohd. Ramli berkata, dua bot nelayan Vietnam itu disyaki menggunakan nombor pendaftaran palsu untuk menyamar seolah-olah bot nelayan tempatan.
“Pasukan penguat kuasa APMM yang sedang melakukan rondaan di perairan Terengganu dengan KM Satria curiga kerana kedua-dua bot tersebut mempunyai reka bentuk yang berlainan daripada bot nelayan tempatan.
“Kesemua nelayan warga asing yang sedang leka menangkap ikan terkejut dengan kehadiran KM Satria cuba memecut laju untuk melepaskan diri tetapi berjaya dipintas tidak lama kemudian,” katanya di sini hari ini.
Muhammad Suffian berkata, tekong kedua-dua bot kemudiannya menyerahkan dokumen pemilikan bot yang agak meragukan dan masih dalam siasatan kesahihannya.

Tambah beliau, pemeriksaan terhadap kesemua 15 nelayan Vietnam berusia dalam lingkungan 14 hingga 59 tahun yang ditahan juga pula mendapati kesemua mereka tidak memiliki dokumen perjalanan dan permit kerja yang sah.
“APMM turut menyita dua bot, peralatan menangkap ikan, hasil laut dan minyak diesel yang dianggarkan bernilai RM3 juta sebelum ditunda ke Jeti Pejabat Maritim Terengganu di sini.
“Kes disiasat mengikut Akta Perikanan 1985 dan Akta Imigresen 1963,” katanya. – K! ONLINE


Lebih 95 peratus polis setuju terima suntikan vaksin
Oleh ASLIZA MUSA

12 Mac 2021, 4:52 pm
IPOH – Lebih 95 peratus warga Polis Diraja Malaysia (PDRM) telah menyatakan persetujuan untuk menerima suntikan vaksin Covid-19.
Ketua Polis Negara, Tan Sri Abdul Hamid Bador berkata, hanya segelintir pegawai dan anggotanya yang menolak suntikan berkenaan atas faktor kesihatan.
Katanya, penolakan tersebut melibatkan mereka yang bertugas di beberapa negeri antaranya di Kelantan, Kedah dan Perak.
“Lebih 95 peratus menyatakan kesediaan untuk terima vaksin, mungkin tiga peratus (menolak). Saya tiada data dan mereka menolak kerana penyakit dan risiko seperti alahan dan hamil.
“Selain Kelantan, di Kedah pun ada dan Perak ada sikit. Saya akan berusaha menerangkan kebaikannya kepada anggota berdasarkan pandangan dan nasihat Kementerian Kesihatan.
“Itu tempat rujukan paling tepat sekali bukan daripada bomoh, pendita, guru dan ajaran sesat,” katanya dalam sidang akhbar selepas Majlis Pemakaian Sayap Juruterbang dan Penutupan Rasmi Kursus ‘Private Pilot’s Licence (PPL)’ no 18 Siri 01/2019 di Auditorium Pangkalan Latihan Pasukan Gerakan Udara (PLPGU) di sini hari ini.

Dalam perkembangan berlainan beliau berkata, seramai 330 individu telah dikompaun RM10,000 kerana melanggar prosedur operasi standard (SOP) Covid-19 berkuat kuasa semalam.
Katanya, notis itu dikeluarkan membabitkan kesalahan yang termaktub di bawah Ordinan Darurat (Pencegahan dan Pengawalan Penyakit Berjangkit) (Pindaan) 2021.
“Semalam 330 orang telah dikompaun di bawah ordinan baharu yang mana ada pindaan ke atas denda yang dinaikkan sehingga RM10,000,” katanya. – K! ONLINE


Jangan cabut nyawa sendiri – Janna Nick kongsi cara hadapi tekanan
Oleh NUR EMIRA SAIZALI

12 Mac 2021, 4:39 pm
PETALING JAYA – “Minta dijauhkan daripada terdetik dalam hati untuk mencabut nyawa sendiri sebab itu bukan tugas kita dan berbaliklah kepada agama.”
Itu antara respons pelakon dan pengacara Janna Nick mengenai pendekatan peribadinya semasa berdepan tekanan dan kritikan daripada masyarakat.
Cara terbaik yang dilakukan Janna juga adalah tidak mengharapkan pujian dan menerima setiap kutukan dengan cara positif.
“Hendak kutuk biarkan, jangan harapkan pujian daripada manusia”.
Janna berkongsi perkara tersebut menerusi sesi soal jawab bersama pengikut Instagramnya.
Janna atau nama sebenarnya Nurul Jannah binti Muner, 26, berkata demikian bagi menjawab soalan salah seorang pengikut Instagramnya.
“Macam mana Janna hadapi kecaman dan kritikan?,” soal individu tersebut dalam sesi soal jawab dalam Instagram.

Nasihat pelakon drama Marry Me Senorita itu, setiap orang perlu mengambil setiap kritikan yang dilemparkan dengan cara yang positif.
“Kena ambil setiap kritikan dengan positif dan membina. Elakkan daripada menjadikannya sebagai perkara yang buat kita rasa negatif.
“Perlu ingat, yang selayaknya untuk menilai kita bukannya manusia. Jadi jangan harapkan pujian orang, mereka hendak kutuk, terserah,” katanya ringkas.
Selain bercakap tentang kecaman, pengacara Melodi itu turut menjawab soalan mengenai karier dan tips penjagaan kulit dalam sesi soal jawab tersebut yang turut dimuat naik dalam satu hantaran Instagram.
Untuk rekod, sejak akhir-akhir ini, nama Janna sering menjadi mangsa kecaman netizen selepas didakwa mempersenda nama sebuah kumpulan K-pop terkenal, Blackpink dalam dramanya bertajuk Delen.
Susulan daripada kejadian tersebut, Janna mengambil keputusan untuk memfailkan saman terhadap individu yang memfitnahnya. – K! ONLINE


Kemunculan semula Sajat
Oleh KOSMO!

12 Mac 2021, 5:43 pm
PETALING JAYA – Sejak Mahkamah Tinggi Syariah Shah Alam, Selangor mengeluarkan waran tangkap ke atas Nur Sajat atau nama sebenarnya Muhammad Sajjad Kamaruzzaman 23 Februari lalu, usahawan kosmetik kontroversi itu terus menyepikan diri dan gagal dijejaki.
Tinjauan di akaun media sosial miliknya juga mendapati laman Instagram miliknya telah di nyahaktif sehinggalah beberapa jam lalu apabila Nur Sajat memuat naik klip video mempromosikan produk jualannya.
Tanpa menyentuh isu kontorversi yang melanda dirinya, Nur Sajat kelihatan tenang dan bersahaja mempromosikan produk jualannya seperti set pencuci muka, penjagaan kulit serta bengkung.
Perkongsian Nur Sajat itu setakat pukul 5 petang hari ini telah mendapat lebih 98,000 tontonan namun tiada sebarang komen dibuat netizen berikutan ruangan komen telah ditutup di akaun Instagram yang diletakkan dalam mod privasi itu.
Terdahulu, mahkamah mengeluarkan waran tangkap ke atas usahawan kosmetik tersebut selepas dia gagal hadir prosiding sebutan semula pertuduhan berpakaian menyerupai wanita sehingga menyebabkan agama Islam dipandang hina pada 23 Februari lalu.
Sejak waran berkenaan dikeluarkan, Nur Sajat terus menghilangkan diri dan dipercayai menyembunyikan diri bagi mengelakkan dirinya dicekup Jabatan Agama Islam Selangor (JAIS).

Sebelum ini Nur Sajat hanya mengemukakan surat MC (sijil cuti sakit) selama dua hari yang diperoleh daripada hospital kerajaan kepada Peguam Syarienya, Zuri Zabuddin Budiman menerusi aplikasi WhatApps.
Kosmo! sebelum ini melaporkan JAIS sedang memburu Nur Sajat selepas waran tangkap dkeluarkan ke atasnya.-K! ONLINE


Raja Kerajaan Zulu di Afrika Selatan mangkat
Oleh KOSMO!

12 Mac 2021, 5:38 pm
JOHANNESBURG – Raja Kerajaan Zulu di Afrika Selatan, Goodwill Zwelithini, menghembuskan nafas terakhir pada usia 72 tahun selepas beberapa minggu dimasukkan ke hospital, lapor agensi berita AFP, hari ini.
Baginda mempunyai pengaruh besar buat jutaan penduduk Zulu serta memainkan peranan penting dalam adat istiadat dan upacara kerohanian meskipun tidak mempunyai kuasa rasmi dalam kerajaan Afrika Selatan moden.
Pemimpin kontroversi namun dihormati itu sebelum ini menerima rawatan kerana penyakit kencing manis.
“Dukacitanya, saya memaklumkan pemergian Raja Zulu, Raja Goodwill Zwelithini.
“Tragisnya, ketika berada di hospital, keadaan baginda semakin kritikal dan akhirnya mangkat awal pagi hari ini,” kata pihak istana dalam satu kenyataan akhbar.
Kenyataan akhbar itu ditandatangani oleh ahli politik veteran berpengaruh yang juga Putera Zulu, Mangosuthu Buthelezi.

Raja Zwelithini mencipta sejarah sebagai raja paling lama dilantik oleh Kerajaan Zulu dengan tempoh pemerintahan melangkaui lima dekad.
Baginda lahir di Nongoma, bandar kecil yang terletak di Wilayah Tenggara Kwa-Zulu dan menaiki takhta pada 1971 ketika era aparteid pada usia 23 tahun iaitu tiga tahun selepas kemangkatan ayahandanya.- Agensi


1,575 pesakit baharu, 2,042 pesakit sembuh
Oleh SITI A'ISYAH SUKAIMI

12 Mac 2021, 6:05 pm
PUTRAJAYA – Sebanyak 1,575 kes baharu dilaporkan hari ini menjadikan jumlah kes Covid-19 di Malaysia kini mencecah 320,939 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara dan sebanyak 1,568 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 17,074 kes.
“Selain itu, terdapat 2,042 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 302,662 kes.
“Terdapat tiga kes kematian baharu hari ini menjadikan sebanyak 1,203 kes kematian Covid-19 di Malaysia,” katanya pada status pada Facebook di sini hari ini.
Ujarnya, sebanyak 147 kes positif sedang dirawat di Unit Rawatan Rapi dengan 67 kes memerlukan bantuan pernafasan. -K!ONLINE


Didakwa 120 tuduhan terima wang hampir RM83,000
Oleh NORLIZAH ABAS

12 Mac 2021, 5:54 pm
KUALA LUMPUR – Seorang penolong pegawai tadbir Dewan Bandaraya Kuala Lumpur (DBKL) mengaku tidak bersalah di tiga Mahkamah Sesyen di sini hari ini terhadap 120 pertuduhan menerima wang berjumlah RM82,700 daripada lima pemilik syarikat kontraktor pembersihan, tujuh tahun lalu.
Mohamed Helfien Nordin, 44, mengaku tidak bersalah atas kesemua pertuduhan yang dibacakan di hadapan Hakim-Hakim Suzana Hussin, Rozina Ayob dan Azura Alwi.
Mengikut pertuduhan, tertuduh yang bertugas sebagai Pengurus Perumahan Zon 2, Jabatan Pengurusan Perumahan dan Pembangunan Komuniti DBKL didakwa menerima untuk dirinya wang RM82,700.
Wang itu didakwa dimasukkan melalui akaun Maybank miliknya daripada lima pemilik syarikat kontraktor pembersihan perumahan dan rumah sampah di DBKL.
Kesalahan itu didakwa dilakukan di Maybank Cawangan Medan Tuanku, Jalan Medan Tuanku 1 di sini antara Januari 2014 dan Jun 2017.
Lelaki tersebut didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya Fadhli Ab. Wahab menawarkan jaminan berjumlah RM80,000 bagi kesemua pertuduhan namun Mohamed Helfien yang tidak diwakili peguam memohon jaminan dikurangkan kerana dia penanggung tunggal keluarga serta perlu menjaga isteri dan empat orang anak.
Mahkamah membenarkan tertuduh diikat jamin RM47,000 dengan seorang penjamin bagi kesemua pertuduhan.
Dia turut dikenakan syarat tambahan iaitu pasportnya diserahkan kepada mahkamah dan perlu melapor diri ke pejabat Suruhanjaya Pencegahan Rasuah Malaysia (SPRM) yang berdekatan pada minggu pertama setiap bulan sehingga kes selesai.
Mahkamah menetapkan 12 April ini untuk sebutan semula kes bagi lantikan peguam dan serahan dokumen selain tertuduh turut disenaraihitamkan ke luar negara. -K!ONLINE


Kemalangan akibat cuai sendiri
Oleh NORHAYATI YAHAYA

12 Mac 2021, 6:51 pm
SHAH ALAM – Kemalangan melibatkan penghantar syarikat makanan p-hailing yang ditular didakwa disebabkan kenderaan utiliti sukan (SUV) jenis Volvo di Lebuh Raya Koridor Guthrie (GCE) didapati adalah kecuaian sendiri penunggang tersebut.
Ketua Polis Daerah Shah Alam, Asisten Komisioner Baharudin Mat Taib dalam kenyataan berkata, pihaknya telah mengambil keterangan daripada seorang wanita berusia 49 tahun yang merupakan pemandu SUV itu dengan mendakwa penghantar makanan itu terjatuh sendiri di belakang kenderaannya tanpa sebarang pelanggaran.
Katanya, ketika kejadian, wanita yang bekerja sebagai pengurus di sebuah syarikat swasta dalam perjalanan pulang ke rumahnya di Bukit Jelutong dari tempat kerjanya di Setia Alam.
“Hasil siasatan lanjut mendapati, kemalangan dipercayai berpunca daripada penunggang motosikal yang hilang kawalan semasa membuat pusingan U lalu terjatuh sendiri.
“Pemeriksaan pada kenderaan mendapati tiada sebarang kesan perlanggaran. Tiada saksi kejadian semasa kemalangan berlaku,” katanya.
Kes disiasat dibawah Kaedah 13 LN166/59 kerana cuai ketika membuat pusingan U.

Kosmo! semalam melaporkan seorang penghantar makanan Grabfood retak tangan kanan dan luka pada bahagian lutut dan siku selepas dipercayai dilanggar lari sebuah kenderaan utiliti sukan (SUV) di Lebuh Raya Koridor Guthrie (GCE) pada hari Rabu.
Dalam kejadian kira-kira pukul 7.21 malam, mangsa, Syahrul Izzwan Baderi Shah, 34, baharu selesai menghantar pesanan makanan pelanggannya di Bukit Jelutong.
Mangsa mendakwa menerima rakaman nombor plat kenderaan wanita itu daripada seorang saksi yang sempat mengejar kenderaan wanita itu yang berlalu meninggalkan lokasi kejadian.-

Dalam pada itu, Kosmo! Online memohon maaf kepada pemilik kenderaan itu kerana menyiarkan nombor pendaftaran kenderaan tersebut menerusi gambar yang diambil daripada media sosial. -K! ONLINE


Netflix pertimbang sekat perkongsian kata laluan
Oleh KOSMO!

12 Mac 2021, 6:45 pm
SAN FRANCISCO – Platform penstriman popular Netflix sedang mempertimbangkan untuk menyekat perkongsian kata laluan dalam satu akaun yang sama, lapor BBC.
Beberapa pengguna memberitahu ada melihat paparan skrin bertulis ‘Jika anda tidak tinggal bersama pengguna akaun ini, anda perlukan akaun sendiri untuk terus menonton Netflix’.
Seorang jurucakap Netflix memberitahu, percubaan itu (sekatan berkongsi kata laluan) bertujuan untuk memastikan pengguna akaun merupakan pengguna yang berhak.
Netflix bagaimanapun belum memutuskan untuk melancarkan perkara itu di rangkaiannya.
Platform penstriman seperti Netflix, HBO Go, Amazon Prime dan Disney+ membenarkan penggunanya membuat beberapa profil dalam satu akaun namun tertakluk kepada pengguna dalam satu rumah yang sama.
Semasa siaran web pada 2016, pengasas dan Ketua Pegawai Eksekutif Netflix, Reed Hastings memberitahu perkongsian kata laluan ialah satu kebiasaan.

“Banyak perkongsian kata laluan yang sah, contohnya berkongsi kata laluan dengan pasangan dan juga anak-anak.
“Tiada peraturan tetap untuk itu, ia okey sahaja,” katanya.
Netflix memperoleh hampir 37 juta pelanggan baharu pada 2020 dan sehingga kini mempunyai lebih 200 juta pelanggan di seluruh dunia- AGENSI


Mimpi diselamatkan polis jadi kenyataan
Oleh EDDY AQMAL MOHAMED HAMIDI

12 Mac 2021, 4:01 pm
KUALA LUMPUR – Seorang lelaki yang sebelum ini tular selepas dilaporkan hilang ketika pergi menghantar pesanan barangan kepada pelanggan minggu lalu bagaikan tidak menyangka apabila mimpinya diselamatkan polis akhirnya menjadi kenyataan.
Mangsa, Muhammad Amirul Shafiq Sudirman, 25, berkata, dia hanya mampu menunggu serta berdoa agar diselamatkan sepanjang enam hari menjadi tawanan empat lelaki tidak dikenali di sebuah rumah di Ayer Keroh, Melaka sejak Sabtu lalu.
“Kejadian berlaku sangat pantas dan saya hanya mampu menurut arahan individu yang ‘memegang’ saya ketika itu bagi mengelakkan dicederakan oleh mereka.
“Namun saya bersyukur apabila mimpi polis menyerbu rumah tersebut menjadi kenyataan dan saya seakan tidak percaya telah diselamatkan dan kembali ke pangkuan keluarga,” katanya kepada Kosmo! ketika ditemui di kediaman keluarganya di Taman Melati di sini hari ini.
Menceritakan kembali tragedi yang menimpanya, Muhammad Amirul Shafiq atau lebih mesra disapa Myrol menjelaskan bahawa kejadian berlaku ketika dia pergi bertemu dengan beberapa lelaki yang ingin membeli tiga unit telefon Apple iPhone 12 berharga kira-kira RM17,000.
“Sepatutnya saya dan seorang rakan akan melakukan penghantaran bersama namun kebetulan ketika itu dia ada urusan lain jadi saya terpaksa pergi seorang diri ke sebuah premis di Sungai Besi, kira-kira pukul 7.30 malam Sabtu lalu.

“‘Pelanggan’ itu kemudiannya minta bertemu di ruangan meletak kereta premis terbabit kerana kononnya bimbang dilihat orang ketika mengira wang RM17,000 yang dibawanya,” katanya.
Tanpa berfikir panjang, Myrol menuruti permintaan lelaki berkenaan dan turut diarahkan masuk ke dalam kereta namun ketika hendak mengeluarkan barangan yang dipesan, Myrol mendakwa telah disembur dengan ubat nyamuk.
“Selepas disembur oleh ubat nyamuk pada mata, lelaki-lelaki berkenaan terus menumbuk dan mengikat tangan, kaki serta mulut saya menggunakan pita pelekat. Salah seorang daripada lelaki itu turut mendakwa sebagai seorang anggota polis dan meminta saya memberikan kerjasama.
“Saya cuba menjerit namun tiada sesiapa di kawasan tersebut malah salah seorang daripada mereka telah mengugut akan menumbuk muka saya sekiranya tidak memberikan kerjasama,” jelas beliau.
Myrol dilaporkan hilang pada 6 Mac lalu selepas membuat penghantaran iPhone di Sungai Besi.
Tambah Myrol, dia kemudiannya turut dipaksa menelan 10 biji pil tidak diketahui jenisnya yang mengakibatkan dia pening dan separuh sedar sebelum kereta tersebut berhenti di sebuah rumah teres yang menjadi penjaranya selama enam hari.
“Di rumah tersebut saya hanya duduk di dalam bilik dengan pengawasan seorang lelaki dan hanya diberi makan roti beserta kuah dhal malah ada juga hari yang saya tidak diberi makan langsung.
“Sewaktu dalam tahanan itu, saya ada bermimpi polis datang menyerbu rumah tersebut dan menyelamatkan saya namun saya tidak menyangka mimpi itu menjadi kenyataan apabila pihak polis tiba dan menyebut nama saya lewat malam tadi,” luah beliau.
Sementara itu, bapa Myrol, Sudirman Daek, 50, berkata, dia bersyukur dan mengalirkan air mata sebaik dimaklumkan oleh polis tentang kejayaan menyelamatkan anaknya itu kira-kira pukul 12.30 tengah malam tadi.
“Saya bersyukur Myrol berjaya ditemui dalam keadaan selamat dan berterima kasih kepada pihak polis terutamanya kepada Asisten Superintendan Khairul Anwar dan pasukan polis Bahagian D9 (Siasatan Khas) Ibu Pejabat Polis Daerah (IPD) Cheras yang bertungkus lumus mencari serta menyelamatkan anak saya.
“Terima kasih juga diucapkan kepada akhbar Kosmo! yang membantu menghebahkan berita kehilangan Myrol sehingga kepada tertangkapnya suspek yang bertanggungjawab,” luahnya kegembiraan.
Dalam pada itu, Ketua Polis Daerah Cheras Asisten Komisioner Mohamed Mokhsein Mohamed Zon ketika dihubungi mengesahkan kejadian dan memaklumkan tentang tangkapan ke atas tiga suspek utama kejadian tersebut. – K! ONLINE


‘Polis’ diberkas selepas melakukan samun
Oleh DIYANATUL ATIQAH ZAKARYA

12 Mac 2021, 4:11 pm
MELAKA – Seorang lelaki diberkas di rumahnya di Padang Jambu, di sini awal pagi tadi selepas menyamar sebagai pegawai polis dan melakukan samun, semalam.
Suspek berusia 34 tahun itu berjaya dikesan dan diberkas pada pukul 1.30 pagi tadi selepas 11 jam melakukan samun di Taman Seri Duyong, di sini.
Ketua Polis Daerah Melaka Tengah, Asisten Komisioner Afzanizar Ahmad berkata, suspek diberkas susulan laporan dibuat seorang perundingan majlis perkahwinan mengenai kejadian samun dilakukan suspek kira-kira pukul 2.15 petang, hari yang sama.
“Pengadu berusia 18 tahun itu telah membuat laporan polis pada pukul 8.15 malam mendakwa suspek telah datang ke pejabatnya di Taman Seri Duyong dan menyamar sebagai pegawai polis.
“Suspek kemudian meminta kad pengenalan pengadu, namun remaja tersebut tidak memberikannya ekoran lelaki itu gagal menunjukkan kad kuasa polis,”katanya ketika dihubungi di sini, hari ini.
Mengulas lanjut, Afzanizar berkata, suspek kemudian telah mengambil kunci pejabat dan meminta kunci motosikal pengadu dengan alasan gagal membayar ansuran bulanan.

“Suspek terus menyamar sebagai pegawai polis dan mendakwa pengadu kononnya dikesan melakukan kesalahan membabitkan dadah sebelum tiba-tiba mengambil sebuah komputer riba dan melarikan diri.
“Pengadu bersama rakannya telah mengejar suspek di belakang lorong pejabat tersebut dan semasa melarikan diri, suspek telah mencampakkan komputer riba tersebut di atas jalan,” katanya.
Tambahnya, semakan lanjut mendapati suspek turut mempunyai rekod lampau membabitkan satu kes judi dan lima kesalahan dadah.
Katanya, suspek kini siasat di bawah Seksyen 392 Kanun Keseksaan kerana melakukan samun. – K! ONLINE


Penghantar makanan cat bonggol jalan pudar
Oleh NIK NUR IZZATUL HAZWANI NIK ADNAN

12 Mac 2021, 3:24 pm
KEMAMAN – Sekumpulan 20 penghantar makanan di sekitar daerah ini mengambil inisiatif sendiri mengecat semula hampir 50 bonggol jalan yang telah pudar di Kampung Baru Kerteh di sini hari ini.
Penyelaras program, Ahmad Aslah Azman berkata, sebelum ini, ramai penduduk sekitar termasuk dalam kalangan penghantar makanan sendiri mengeluh sukar mengesan kebanyakan bonggol jalan tersebut yang telah pudar warnanya ekoran faktor cuaca dan masa.
“Senario itu amat membahayakan keselamatan penunggung motosikal termasuk kami sebagai penghantar makanan terutama pada waktu malam.
“Oleh itu, sebagai tanda prihatin, kami mengumpul wang sesama sendiri untuk membeli cat, berus cat dan lain-lain,” katanya ketika ditemui Kosmo! di sini hari ini.
Ahmad Aslan berkata, inisiatif mengecat semula bonggol-bonggol jalan itu telah mendapat restu Timbalan Pengerusi Jawatankuasa Infrastruktur, Kemudahan Awam, Utiliti dan Teknologi Hijau Terengganu, Saiful Azmi Suhaili dan Jawatankuasa Pembangunan dan Keselamatan Kampung (JPKK) Baru Kerteh.
Tambahnya, beliau dan rakan-rakan penghantar makanan lain meluangkan sedikit masa dalam kesibukan mereka memenuhi pesanan pelanggan dengan bergotong-royong mengecat semula 50 bonggol jalan tersebut.

“Ini sumbangan kecil kami untuk manfaat masyarakat setempat. Semoga ia dapat membetulkan persepsi segelintar masyarakat yang memandang serong golongan penghantar makanan seperti kami kononnya berperangai seperti samseng jalanan,”katanya. – K! ONLINE


Ordinan perangi berita palsu mudahkan siasatan polis
Oleh ASLIZA MUSA

12 Mac 2021, 3:53 pm
IPOH – Tindakan menangani berita tidak benar yang mempunyai kaitan dengan Covid-19 dan proklamasi darurat khususnya di media sosial boleh diselesaikan dengan lebih mudah menerusi pewartaan Ordinan Darurat Kuasa-kuasa Perlu (No. 2) 2021.
Ketua Polis Negara, Tan Sri Abdul Hamid Bador berkata, pewartaan ordinan itu amat dialu-alukan kerana memberi kuasa kepada pihak polis untuk menjalankan siasatan bagi kesalahan itu tanpa perlu mendapatkan Perintah Untuk Menyiasat (OTI).
Katanya, OTI sebelum ini perlu dipohon dari Pejabat Pendakwa Raya di mana ia memakan masa kira-kira seminggu.
“Selama ini orang ramai seolah-olah marah kepada polis kononnya lambat dan tidak mengambil tindakan terhadap perkara-perkara tidak benar yang ditularkan.
“Bukan kami lambat, kami akan ambil tindakan tetapi disebabkan kekangan undang-undang ketika itu untuk mendapatkan OTI, bukan dalam masa lima minit tetapi makan masa hingga seminggu.
“Jika dibiarkan berlarutan selama seminggu, ia akan mencetuskan dan membakar semangat orang yang akhirnya boleh menyebabkan perbalahan fizikal akibat penyebaran berita palsu jika tidak ditangani segera,” katanya.

Beliau berkata demikian dalam sidang akhbar selepas Majlis Pemakaian Sayap Juruterbang dan Penutupan Rasmi Kursus ‘Private Pilot’s Licence (PPL)’ no 18 Siri 01/2019 di Auditorium Pangkalan Latihan Pasukan Gerakan Udara (PLPGU) di sini hari ini.
Menurut beliau, dengan pewartaan ordinan tersebut, golongan yang perlu gusar adalah mereka yang sering mempromosikan idea-idea ekstrem dan pemikiran sempit melibatkan politik, agama dan kaum.
Katanya, terdapat pasukan ditugaskan memantau sebarang muat naik di media sosial mahupun medium lain dengan tindakan segera diambil ke atas pihak bertanggungjawab.
“Berita palsu ini tujuannya ialah untuk mencetuskan ketidaksenangan hati satu pihak, kegemparan umum dan kegusaran.
“Sekiranya isu-isu yang dimuat naik itu memang palsu dan bukan fakta, maka kita akan ambil tindakan,” katanya. – K! ONLINE


PPj sedia anjur bazar Ramadan tahun ini
Oleh SUBKHI SUDARJI

12 Mac 2021, 3:26 pm
PUTRAJAYA – Perbadanan Putrjaya (PPj) bersedia menganjurkan bazar Ramadan pada tahun ini mengikut prosedur operasi standard (SOP) yang ditetapkan bergantung kepada keputusan Majlis Keselamatan Negara (MKN) dan Kementerian Kesihatan (KKM).
Presidennya, Datuk Muhammad Azmi Mohd. Zain berkata, pihaknya telah mengenal pasti lima lokasi penganjuran bazar Ramadan sekitar Putrajaya membabitkan penyediaan sekurang-kurangnya 100 tapak perniagaan.
Katanya, antara lokasi yang dikenal pasti adalah di Presint 12, Laman Duta dan Laman Perdana Presint 1, Putrajaya.
“SOP penganjuran bazar Ramadan yang berbentuk bazar mini ini telah kita serahkan kepada MKN dan KKM.
“Buat masa ini, kita menunggu keputusan daripada MKN dan KKM dan sekiranya mereka memberi kebenaran, insya-Allah kita akan menyediakannya mengikut SOP yang dikeluarkan pihak berkenaan,” jelasnya.
Beliau berkata demikian selepas  Majlis Anugerah Bandar Mampan Malaysia dan Anugerah Kejiranan Hijau (AKH) di sini hari ini.

Majlis penyerahan anugerah telah disampaikan Ketua Pengarah PLANMalaysia, Dr. Shamsaini Shamsuddin kepada Muhammad Azmi.
AKH adalah satu anugerah yang diwujudkan di bawah penilaian PLANMalaysia sebagai pengiktirafan di peringkat nasional kepada Pihak Berkuasa Tempatan (PBT), komuniti dan individu atas usaha dalam melaksanakan inisiatif pembangunan kejiranan hijau.
PPj telah muncul juara dalam AKH bagi kategori Pihak Berkuasa Tempatan (PBT) menerusi penyertaan inisiatif pembangunan sistem laluan basikal dan pejalan kaki di kawasan kejiranan hijau Presint 8 yang melibatkan jajaran sepanjang 25 kilometer.
Di samping itu, PPj juga berjaya mengekalkan status Bandar Mampan Malaysia sejak tahun 2012 hingga kini apabila berada di kedudukan tiga teratas bersama Majlis Bandaraya Petaling Jaya (MBPJ) dan Majlis Bandaraya Kuala Terengganu (MBKT).
PLANMalaysia telah menerima 126 permohonan dan hanya 102 layak dinilai di mana 75 PBT mencapai status mampan manakala 27 sederhana mampan. – K! ONLINE


Tindakan drastik terhadap pengkhianat – Ketua Polis Negara
Oleh ASLIZA MUSA

12 Mac 2021, 3:29 pm
IPOH – Ketua Polis Negara, Tan Sri Abdul Hamid Bador menegaskan tidak akan bertolak ansur terhadap pegawainya yang bersubahat melepaskan suspek sindiket Macau scam di Pulau Pinang.
Abdul Hamid berkata, tindakan pegawai itu adalah satu pengkhianatan kepada amanat beliau dan juga pasukan.
“Daripada siasatan dilakukan Jabatan Integriti dan Pematuhan Standard (JIPS), memang wujud kesalahan itu dan kita akan mengambil tindakan sedrastik yg boleh.
“Ini terang-terang satu pengkhianatan kepada amanat yang saya beri kepada semua pegawai-pegawai untuk hentikan perbuatan sebegini yang melanggar peraturan di mana melakukan kesalahan di bawah kanun keseksaan, memang akan didakwa,” katanya.
Beliau berkata demikian dalam sidang akhbar selepas Majlis Pemakaian Sayap Juruterbang dan Penutupan Rasmi Kursus ‘Private Pilot’s Licence (PPL)’ no 18 Siri 01/2019 di Auditorium Pangkalan Latihan Pasukan Gerakan Udara (PLPGU) di sini hari ini.
Abdul Hamid berkata demikian ketika mengesahkan penglibatan seorang pegawai polis melepaskan beberapa individu dipercayai ahli sindiket Macau Scam di negeri tersebut.

Difahamkan, pegawai berpangkat Inspektor itu bertugas di Bahagian Siasatan Jenayah Komersial Ibu Pejabat Polis Daerah (IPD) Timur Laut.
Mengulas lanjut beliau berkata, bagi kesalahan melibatkan warga polis, beliau tidak lagi cenderung mengambil tindakan tatatertib kerana menyifatkan hukuman itu tidak setimpal.
“Di bawah bidang kuasa saya adalah tindakan tatatertib namun paling tinggi pun lucut hak emolumen selama tujuh hari.
“Bagi kesalahan berat, saya serahkan kepada Suruhanjaya Pasukan Polis (SPP) yang diketuai Menteri. Buang kerja atau turun pangkat adalah di bawah kuasa mereka,” katanya. – K! ONLINE


Peralihan monsun bakal sebabkan ribut petir, hujan lebat
Oleh ZULKIFLI MANZOR

12 Mac 2021, 3:37 pm
PETALING JAYA – Fasa peralihan monsun di Malaysia dijangka bermula pada 16 Mac ini dan berterusan sehingga pertengahan Mei 2021.
Jabatan Meteorologi Malaysia (MetMalaysia) dalam satu kenyataan berkata, permulaan fasa tersebut menandakan berakhirnya Monsun Timur Laut yang telah bermula sejak 11 November 2020.
Jelas kenyataan itu, semasa fasa peralihan monsun, negara akan menerima tiupan angin lemah dari pelbagai arah.
“Keadaan ini amat sesuai untuk kejadian ribut petir yang lazimnya membawa hujan lebat beserta angin kencang dalam jangka masa yang singkat.
“Keadaan ini berlaku terutama pada waktu petang dan awal malam di kebanyakan kawasan di negeri pantai barat dan pendalaman Semenanjung, barat Sabah serta barat dan tengah Sarawak,” kata kenyataan itu hari ini.
MetMalaysia berkata, keadaan itu juga berpotensi menyebabkan banjir kilat dan kerosakan pada struktur yang tidak kukuh.

Justeru, orang ramai dinasihati untuk lebih berwaspada dan sentiasa peka dengan ramalan serta amaran cuaca yang dikeluarkan oleh MetMalaysia. – K! ONLINE


Lelaki Siam alami tekanan perasan ditemui lemas
Oleh ROHANA MOHD. NAWI

12 Mac 2021, 3:32 pm
BACHOK – Mayat seorang lelaki berketurunan Siam yang dipercayai mengalami tekanan perasaan selepas kematian isterinya ditemui dalam keadaan terdampar di Pantai Kemasin di sini hari ini.
Mangsa, Pra Jot Eh Wah, 50, ditemui di sekitar pesisiran pantai itu oleh seorang nelayan yang lalu di kawasan tersebut kira-kira pukul 11 pagi tadi.
Adik mangsa, Su Chart, 29, berkata, abangnya keluar dari rumahnya di Kampung Balai, Perupok di sini dan menuju ke kawasan pantai itu kira-kira pukul 6 pagi.
Katanya, dia menyedari kejadian itu selepas dimaklumkan oleh penduduk kampung yang menjumpai mayat abangnya di pantai berkenaan.
“Sebelum kejadian, ada penduduk melihat mangsa sedang mandi dan ketika itu kelihatan air berada pada paras dada abang saya.
“Apabila mendapat maklumat mengenai kejadian itu, saya bersama ibu, Ke Chan, 72, bergegas ke pantai dan mendapati abang sudah meninggal dunia,” katanya ketika ditemui Kosmo! di lokasi kejadian.

Su Chart berkata, abangnya mengalami masalah tekanan perasaan sejak lima tahun lalu selepas kematian isterinya.
Katanya, sebelum ini, Pra Jot gemar ke pantai bersendirian tanpa disedari ahli keluarganya malah dia pernah lemas namun sempat diselamatkan oleh penduduk kampung.
Pemangku Ketua Polis Daerah Bachok, Asisten Suprintendan Mohd. Yusrizal Mohd.Ghazali ketika ditemui mengesahkan penemuan mayat mangsa selepas menerima laporan kira-kira pukul 11.45 pagi.
Katanya, sepasukan pegawai dan anggota bergegas ke lokasi kejadian dan mendapati mayat seorang lelaki berada dalam keadaan terdampar di Pantai Kemasin.
“Mayat mangsa dihantar ke Hospital Raja Perempuan Zainab II, Kota Bharu untuk dibedah siasat.
“Siasatan awal mendapati, kejadian itu tidak melibatkan sebarang unsur jenayah dan kes diklasifikasikan sebagai mati mengejut,” katanya. – K! ONLINE


Dipukul sebab gertak anak jiran
Oleh MOHD YUNUS YAKKUB

12 Mac 2021, 4:14 pm
KLANG – Tindakan seorang pekerja perkhidmatan penghawa dingin yang menggertak mahu mengikat anak jiran selepas diejek dengan perkataan ‘bodoh dan gila’ berakhir dengan pergaduhan apabila dipukul lima lelaki dalam kejadian di Taman Suria Pendamar, Pelabuhan Klang di sini, kelmarin.
Turut dipukul adalah bapa mangsa dan pekerjanya dalam kejadian kira-kira pukul 8 malam dengan kesemua mangsa berusia 30 hingga 60-an.
Ketua Polis Daerah Klang Selatan, Asisten Komisioner Shamsul Amar Ramli berkata, sebelum kejadian mangsa berusia 39 tahun telah menegur anak jirannya berusia 10 tahun agar tidak bermain sepak botol minuman kerana telah terkena kepadanya.
Katanya, bagaimanapun teguran itu kemudiannya dibalas dengan perkataan bodoh dan gila oleh kanak-kanak lelaki itu dan mengulangi perkara sama.
“Mangsa yang berasa sakit hati telah menuju ke arah anak jirannya dan mengertak mahu mengikat tangan bagi tujuan pengajaran. Namun, kanak-kanak itu memohon maaf dan telah disuruh pulang ke rumah.
“Kemudiannya datang ibu kepada kanak-kanak tersebut bersama lima lelaki masuk ke dalam rumah mangsa sebelum memukulnya menggunakan tangan. Turut menerima nasib sama adalah bapa mangsa dan pekerjanya,” katanya ketika dihubungi di sini hari ini.

Shamsul Amar memberitahu, susulan kejadian tersebut ketiga-tiga mangsa lebam di seluruh badan serta rumah mereka turut dirosakkan oleh kelima-lima suspek tersebut.
Beliau menambah, pihaknya kemudiannya berjaya menangkap tiga lelaki berusia 26 hingga 58 tahun di sekitar lokasi kejadian serta sedang memburu dua lagi suspek.
“Ketiga-tiga suspek kini direman selama dua hari dan kes disiasat mengikut Seksyen 147 Kanun Keseksaan kerana merusuh,” katanya. – K! ONLINE


Adam bakal jalani pembedahan kedua Selasa ini.
Oleh NORADILA MAHAMAD

12 Mac 2021, 3:35 pm
KUALA TERENGGANU – Bayi yang dilahirkan dengan otak di luar tempurung kepala, Sayyid Uwais Al- Qarni Mohd. Lekman bakal menjalani pembedahan membuang lebihan air di dalam kepalanya pada Selasa ini.
Ibunya, Fatin Dahlia Fazlin Mazlam, 29, berkata, pembedahan kedua anak ketiganya yang dipanggil Adam itu akan dilakukan di Hospital Sultanah Nur Zahirah (HSNZ) di sini.
“Adam yang genap berusia dua bulan esok (hari ini) akan menjalani pembedahan membuang lebihan air di dalam kepalanya pada 16 Mac ini.
“Pakar perubatan yang merawatnya memaklumkan sekiranya pembedahan tersebut menunjukkan perkembangan positif, prosedur memasukkan otak anak saya ke posisi asalnya ke dalam tempurung kepala akan dilakukan kemudian,” katanya ketika ditemui di rumahnya di Kampung Batu Hampar, Manir di sini hari ini.
Kosmo! 24 Februari lalu melaporkan Sayyid Uwais Al-Qarni atau dipanggil Adam oleh keluarganya dilahirkan dengan keadaan otaknya berada di luar tempurung kepala, lumpuh dari bahagian pinggang, mempunyai lebihan air di dalam kepala dan menghidap penyakit saraf.
Bayi yang dilahirkan pada 13 Januari lalu itu telah menjalani pembedahan di bahagian belakang bagi membetulkan saraf tunjangnya sewaktu berusia tujuh hari.

Penderitaan Adam telah mendapat simpati ramai termasuk agensi kerajaan, badan bukan kerajaan dan individu persendirian. – K! ONLINE